So Yesu Kristo Ͻne Ͻbɔfopɔn Mikael No? – 4Jehovah (Yehowa)\nAma wɔanya adanse a ɛkyerɛ sɛ Yesu Kristo Ͻne Ͻbɔfopɔn Mikael no, Yehowa Adansefo mpɛn pii fa nsɛm te sɛ nea ɛwɔ Daniel 10:13, a wodaa Mikael adi sɛ Ͻbɔfo Asafohene no mu biako”. Nokwasɛm a ɛne sɛ Mikael yɛ Asafohene no mu biako mpo nkyerɛ sɛ Mikael yɛ soronko. Yesu sen Obi a ɔyɛ Asafohene anaa Sodifo. Kyerɛwnsɛm no frɛ Yesu Kristo sɛ Ahene mu Hene ne Awuranom mu Awurade. (Adiyisɛm 17:14) Saa abodin kyerɛɛ obi a ɔyɛ Ɔtumfoɔ Kɛse wɔ tumi ne anounyam mu, a ɛno nti entumi nyɛ yiye koraa sɛ ɔyɛ Ͻbɔfopɔn no mu biako a ɔwɔ n’afimpamfo a ɔne wɔn sɛ.\n“1 Tesalonika 4:16 ka sɛ “efisɛ Awurade no ankasa de nteɛɛm a ano yɛ den bɛfi ɔsoro asian sɛ Ͻbɔfopɔn nne ne Onyankopɔn torobɛnto….” Yehowa Adansefo abɔ mmɔden afa nkyekyem yi sɛ wɔde bɛkyerɛ sɛ Yesu ne Ͻbɔfopɔn Mikael efisɛ “Ͻde Ͻbɔfopɔn nne na ɛba.” Nanso, nokwasɛm sɛ Yesu de Ͻbɔfopɔn nne na ɛba no nkyerɛ sɛ Ͻyɛ Ͻbɔfopɔn. Hyɛ no nso sɛ nkyekyem yi nso ka sɛ ɔde Onyankopɔn torobɛnto na ɛba, nanso obi rengye kyim sɛ Yesu yɛ Onyankopɔn esiane sɛ Ͻde Onyankopɔn torobɛnto na ɛba nti. Wɔ 2 Tesalonika 1:7, yɛkenkan sɛ, wobeyi Awurade Yesu no adi afi soro a N’abɔfo Abranfo a ogya edew wɔnho kᾱ Ne ho. “Eyi nti ɛda adi sɛ Yesu bɛba a Ͻbɔfopɔn a ɔteɛm kᾱ ho. Wɔ Sakaria 14:5-6, yɛkenkan sɛ Yehowa Nyankopɔn bɛba a Akronkronfo nyinaa kᾱ ho. Na wɔ saa da no hann biara nni hɔ” Sɛ obi de ɔyɛsɛm a ɛkyerɛ sɛ Yehowa bɛba toto nea ɛkᾱ nso sɛ Kristo bɛba wɔ 2 Tesalonika 1:17 ne Mateo 24:29-31 ho a, ɛda adi pefee sɛ Yehowa a Ͻreba wɔ Sakaria no yɛ Yesu a Ͻbԑba na n’abɔfo kᾱ ho wɔ Mateo 24 ne 2 Tesalonika.\nAma wɔakyerɛkyerɛ mu sɛ bere a Yesu reka sɛ Ͻyɛ Onyankopɔn Ba no, na Ͻkyerɛ sɛ Ͻyɛ Onyankopɔn abɔfo no mu biako nti, Yehowa Adansefo mpɛn pii twe adwene si Hiob 38:7 a ɛkyerɛ sɛ wɔfrɛ Abɔfo sɛ Onyankopɔn mma. Nanso, Hebrifo 1:5 ka sɛ “efisɛ ɔbɔfo no mu hena ɛnna Onyankopɔn kaa kyerԑ no pɛn sɛ woyɛ Me Ba, ԑnnɛ M’awoo prɛko, afei nso, Mmɛyɛ wo Agya, na Ͻno Ayɛ Me Ba”? Esiane sɛ kyerɛwnsɛm no nko ntia ne ho nti, ɛda adi pefee sɛ Yesu, yɛfrԑ no Onyankopɔn Ba wɔ ntease ahorow pii mu sen Abɔfo no a wɔfrɛ wɔn Onyankopɔn mma.\nWɔ abakɔsɛm mu no tete Yesraelfo no tee Ͻba ase wɔ ɔkwan a ɛkyerɛ sԑ “efi adi hɔ” (of order of, hwɛ 1 Ahene 20:35 ne Nehemia 12:28) Eyi nti, bere a Yesu kae sɛ Ͻyɛ Onyankopɔn Ba no, ( Yohane 19:7) yudafo no bɔe mmɔden sɛ wobesiw No abo efisɛ wɔakᾱ abususɛm. (Leviticus 24:16) Esiane sɛ wɔtee ase sɛ Yesu ɛkyerɛ sɛ Ofii adi hɔ a ɛyɛ Onyankopɔn nti, na mpo eyi yɛ mu no na Ͻpɛ akyerɛ sɛ Ͻne Yehowa Nyankopɔn. (Yonane 5:18) Wɔ Yesaia 46:9 Onyankopɔn pae mu kae sɛ “Mene Onyankopɔn, na obi nni hɔ; Mene Onyankopɔn, na obiara nni hɔ te sɛ Me.”\nAsɛmfua ɔwoo prɛko no, “nkyerɛ ɔkwan biara so sɛ wɔbɔɔ Yesu. Bere a wɔfrɛɛ Yesu sɛ Onyankopɔn Ba a Ͻwoo No prɛko wɔ Yohane 1:18, na wɔde asɛmfua yi frɛɛ Yesu sɛnea Ͻda Nsow sɛ Onyankopɔn. Mfiase no, na wɔkyerɛ asɛmfua ‘monogenese’ sɛ efii ‘monos’ mu a nea ɛkyerɛ ɛne “nkutoo” ne ‘gennao’ kyerɛ “ɔwoo prɛko”. Nanso, nhwehwɛmu afoforo akɔso ama adaa adi sɛ asɛmfua ‘genese’ fii “genos”, na ɛnyɛ “gennao ”a nea ɛkyerɛ ne sɛ “ebi anaa ebia”(Kind or Type) Enti sɛ kyerɛwnsɛm ka sɛ Yesu yɛ Onyankopɔn a ɔwoo no nkutoo a, nea ɛkyerɛ kɛkɛ ɛne sɛ Yesu yɛ Obiakofo a Ne nkutoo yɛ Onyankopɔn a ɛsono no. (kenkan Yohane 1:18, NIV BIBLE)\nNokwarem no, ɛnyɛ Yesu ne Ͻbɔfopɔn Mikael ansa na ɔreba asase so ne bere a ɔforo kɔe soro sɛ honhom abɔde sɛ Ͻbɔfopɔn Mikael no. Kyerɛwnsɛm no di eyi ho adanse, “efisɛ wɔamfa wiase a ɛreba a yɛreka ho asɛm anhyɛ abɔfo nsa”-(Hebrifo 2:5)\nHENA NE YESU?\nAbodin ne mmarane pii a wode maa Yehowa wɔ Hebri Kyerɛwnsɛm mu sᾱ kᾱ fa Yesu nso ho tēē wɔ Kristofo Hela Kyerɛwnsɛm mu.\nYehowa nim “nneɛma nyinaa”(1 Yohane 3:20, Nnwom 147:5) Yesu nim “nneɛma nyinaa.” (Yohane 16:30)\nYehowa nkutoo ne Obi a Onim nnipa komam nsɛm. (1 Ahene 8:39, Yeremia 17:9-10) Yesu nim nnipa komam nsɛm. (Yohane 2:24-25, Adiyisɛm 2:18-23)\nYehowa yɛ yɛn ahotewfo. (Exodus 31:13) Yesu atew yɛn ho. (Hebrifo 10:10)\nYehowa ne yɛn Asomdwoe. (Atemmufo 6:23) Yesu ne yɛn Asomdwoe. (Efesofo 2:14)\nYehowa ne yɛn treneeyɛ (Yeremia 23:6) Yesu ne yɛn treneeyɛ. (1Korintofo 1:30)\nYehowa ne yɛn yare safo. (Exodus 15:26) Yesu asa yɛn yare. (Asomafo Nnwuma 9:34)\nYehowa Onyankopɔn te yɛn mu. (2 Korintofo 6:16) Yesu te yɛn mu. (Romafo 8:10)2.\nYehowa yɛ yɛn nkwa mafo a ɔnnhwɛ mma wohwim Ne nkurɔfo mfi Ne nsam. (Deutoronomium 32:39) Yesu yɛ yɛn nkwa mafo a ɔmma wohwim ne nkurɔfo mfi Ne nsam. (Yohane 10:28)\nYehowa nne te sɛ nsuansu a ereworo agu. (Hesekiel 43:2) Yesu nne te sɛ nsuansu a ereworo agu.” (Adiyisɛm 1:15)\nYehowa wɔ baabiara. (Mmebusɛm 15:3, Yeremia 23:24, 1 Ahene 8:27) Yesu wɔ baabiara. (Yohane 1:48, Mateo 18:20, 28:20)\nYehowa nipaban nsakra. (Malaki 3:6)3. Yesu nipaban nsakra .(Hebrifo 13:8)\nYehowa ne Onyankopɔn nkutoo a ɛsɛ sɛ yɛsom. (2 Ahene 17:35) Yesu yɛ nea ɛsɛ sɛ yɛsom .(Kolosefo 3:24)\nYehowa nkutoo ne obi ɔfata anuonyam ne ɔsom. (Exodus 34:14) Yesu gyee anounyam ne ɔsom te sɛ nea wɔde ma Agya no ara pɛ. (Yohane 5:23, Adiyisɛm 5:11-14, fa toto ho Adiyisɛm 4:10-11)4. Nanso, Ͻbɔfo biara nni hɔ a woagye ɔsom atom pɛn. (Adiyisɛm 22:8, 9)\nYehowa Awurade no yɛ nea ɛsɛ sɛ yebu no Kronkron. (Yesaia 8:12b-13) Yesu sɛ Yehowa no, yɛ nea ɛsɛ sɛ yebu no Kronkron. (1 Petro 4:14b-15a)5.\nYehowa anuonyam yɛmfa mma obi foforo. (Yesaia 42:8) Yesu nya Yehowa anuonyam no mu kyɛfa. (Yohane 17:5)\nOnyankopɔn din ne Yehowa. (anaa Yahweh-YHWH) (Yesaia 42:8) Yesu wɔ Yehowa din. (Yohane 17:11, 16:11-14)\nYehowa nkutoo na ɛsɛ sɛ yɛbɔ ne din wɔ mpaebɔ mu. (Exodus 23:13) Ԑsɛ sɛ Kristofo bɔ mpae ma Yesu. (Yohane 14:14)6.\nYehowa din a yɛbɛbɔ no (Yoel 2:32) ara ɛne sɛ yɛbɛfrɛ Yesu. (Asomafo Nnwuma 2:21, Romafo 10:9-13).7.\nYehowa Nokware Nyankopɔn na wɔfrɛ no Daa nkwa .(1 Yohane 5:20) Yesu yɛ nea wɔfrɛ no Daa nkwa”. (1 Yohane 1:2)\nYehowa ne Onyankopɔn Tumfoɔ. (Yeremia 32:17:18, Yesaia 10:20-21) Yesu ne Onyankopɔn Tumfoɔ. (Adiyisɛm 1:7-8)8. YƐWƆ ONYANKOPƆN BIAKO PƐ. (1 Timoteo 1:17, Yesaia 44:8)\nYehowa yɛ hann afebɔɔ. (Nnwom 27:1, Yesaia 60:19-20) Yesu yɛ adessama hann, afei nso Ͻne daa hann wɔ daakye kurow foforo no mu. (Yohane 1:4-9, Adiyisɛm)\nYehowa ne Odikanfo ne Okyirikafo no. (Yesaia 44:6, 48:12) Yesu ne Odikanfo ne Okyirikafo. (Adiyisɛm 1:17-18, 22:12-13, 20)\nYehowa ne Alfa ne Omega no. (Adiyisɛm 1:8, 21:6-7) Yesu ne Alfa ne Omega no. (Adiyisɛm 22:12-13, 20)\nYehowa abodin ne Ͻkronkronni no. (Yesaia 47:4) Yesu ne Kronkronni no. (1 Petro 2:6-8)\nYehowa ne Yesrael watibo. (Yesaia 8:13-14) Yesu ne Yesrael watibo no. (1 Petro 2:6-8)\nYohane Osuboni siesie kwan mu maa Yehowa. (Yesaia 40:3) Yehowa a Ͻbae no yɛ Yesu. (Marko 1:1-4, Yohane 1:6-7, 23)\nYehowa ne nea wɔwɔɔ no peaw. (Sakaria 12:10)9. Yesu ne Yehowa a wɔwɔɔ no peaw (Yohane 19:34, Adiyisɛm 1:7-8)\nYohawa na wɔtɔnee gyee dwɛtɛbona aduasa (Sakaria 11:13) yɛ Yesu. (Mateo 27:2-6)\nYehowa yɛ Awurade wɔ nneɛma aniwa nhu a wɔwɔ nkɛntɛnso wɔ asetra mu nnwuma ahorow so. (Nnwom 89:8-9) Yesu nso yɛ Awurade wɔ nneɛma eyinom so. (Mateo 8:26-27, Yohane 2:7-9)\nYehowa ne Ͻtemmufo Pumpuni, nea Ͻde nkwa ma Obiara ɔpɛ na ɔsan tua obiara ka sɛnea ne nneyɛe te. (Nnwom 98:9, Deutoronomium 32:39, Yeremia 17:9-10) Yesu nkutoo ne Ͻtemmufo a Ͻma obiara ɔpɛ nkwa, na Otua obiara ka sɛnea ne nneyɛe te.” (Yohane 5:21-22, Adiyisɛm 2:18, 23)\nYehowa nkutoo ne Obi a otumi de bɔne firi. (Marko 2:7, Daniel 9:9) Yesu de bɔne firi (Marko 2:10-11, Luka 24:46-47)\nYehowa ne Oguanhwɛfo Kɛse no, nea Ͻde ne nkurɔfo kɔ nkwa nsuti ho. (Nnwom 23:1-2, Adiyisɛm 21:6-7) Yesu ne Oguanhwɛfo ma ne nkurɔfo, na Ͻde wɔn kɔ nkwa nsuti ho. (Yohane 10:11-18, Adiyisɛm 7:17) YԐWϽ OGUANHWԐFO BIAKO PԐ-Yohane 10:16.\nYehowa yɛ Awuranom mu Awurade. (Deutoronomium 10:17) Yesu yɛ Awuranom mu Awurade. (Adiyisɛm 17:14, 19:16). Agya no yɛ wɔn nyinaa Awurade. (Mateo 11:25, Asomafo Nnwuma 17:24) Yesu yɛ wɔn nyinaa Awurade. (Asomafo Nnwuma 10:36) YԐWϽ AWURADE BIAKO PԐ (Yuda 4)\nYehowa ne Ogyefo no. (Yesaia 45:21-22) Yesu ne Ogyefo no. (Tito 2:13, 2 Petro 1:1) YԐWϽ OGYEFO BIAKO PԐ (Yesaia 43:11)\nYehowa bɔɔ amansan yi. (Nnwom 102:25-27) Yesu bɔɔ amansan yi. (Yohane 1:3, Kolosefo 1:15-1910., Hebrifo 1:10-12)11. YԐWϽ ABϽADEԐ BIAKO PԐ. (Yesaia 44:24)\nYesaia hui Yehowa. (Yesaia 6:1-5) Yehowa a Yesaia huui yɛ Yesu. (Yohane 12:41)\nSo ebetumi aba sɛ Yehowa maae Yesu su ahorow nyinaa na afei Yesu ayɛ Nyame a ɔba fam a ɔhyɛ Onyankopɔn ase kumaa bi? Dabida! Efisɛ Yehowa pae mu kae sɛ:\n“Efisɛ Mene Onyankopɔn, na Nyame biara nni hɔ, Mene Onyankopɔn, obi nni hɔ a ɔte sɛ Me”-Yesaia 46:9.\n“Mone m’adansefo… na M’akyi nso wɔnnwenee Nyame bi, Mene Onyankopɔn, na Nyankopɔn biara nni hɔ te sɛ Me.”-Yesaia 43:10-11.\n1. The atonement Between God and Man, Studies in the Scriptures vol 5, 1899, p. 452\n2. Wɔ mmeae nyinaa a wɔkae sɛ Yesu te obi mu no, Ͻwɛn Aban Asafo Wiase Foforo Kyerɛw Kronkron Nkyerɛase no kyikyim ntease no, ka sɛ “Kristo ne wowɔ ‘abusuabɔ’. Nanso, hwɛ sɛnea wɔakyerɛɛ asɛmfua “wo mu” ase wɔ Romafo 8:10. Asafo Hela Bolɔfo Kingdom Interlinear Nkyerɛase a yɛyɛɛ Hela Kyerɛwnsɛm no.\n3. Owusɔre akyi no, Yesu nyae su foforo a ɛyɛ nnipasu. (Yohane 1:14, Filipofo 2:7-8). Efisɛ wɔ ne mu na Nyamesu nyinaa te wɔ nipadua akwan so. (Kolosefo 2:9)\n4. Bio nso, fa toto Yesaia 45:23 ne Filipefo 2:10-11.\n5. Fa Hebri Hela Kyerɛwnsɛm Septuagint Asekyerɛ a ɛwɔ Yesaia 8:12-13 toto 1Petro 3:4-15 ho. Petro kae Yehowa ho nsɛm de gyinae hɔ maa Yesu tēē.\n6. Asafo no Wiase Foforo Nkyerɛase no kyikyim asekyerɛ a ɛka wɔ nkyekyemu yi sɛ “Bisa Me Bibiara” yɛɛ no “Bisa bibiara”. Hyɛ no nsow sɛ Yohane 14:14 no wɔkyerɛɛ ase pɛɛpɛɛ wɔ Asafo Kingdom Interlinear Hela Kyerɛwnsɛm Nkyerɛase no mu.\n7. Wiase Foforo Nkyerɛase de asɛmfua “Yehowa” asesa “Awurade” mpɛn 237 wɔ Kristofo Kyerɛwnsɛm mu wɔ bere a Kristofo Kyerɛwnsɛm a ɛwɔ Hela nsaano nkyerɛwee a biako mpo mfoa so. Eyi daa adi wɔ Asomafo 2:21 ne Romafo 10:13, Nanso, hyɛ no nsow sɛ asekyerɛ a edi mū sɛ “Awurade” puee wɔ Asafo no Kingdom Interlinear Hela Kyerɛwnsɛm Nkyerɛase mu.\n8. Asafo no kyerɛɛ Awurade Nyankopɔn ase wɔ Adiyisɛm 1:8 sɛ Yehowa Nyankopɔn. Hyɛ no nso sɛ wɔ nkyekyɛmu yi Yehowa, Awurade no wɔfrɛɛ no Alfa ne Omega wɔ Adiyisɛm 22:12-13, 20. Yesu wɔfrɛɛ no Alfa ne Omega eyi nti wɔfrɛɛ Yesu Onyankopɔn Tumfoɔ wɔ Adiyisɛm 1:8\n9. Bere a Hebri Nsaano Nkyerɛwee a ɛwɔ hɔ nnɛ no kyerɛɛ Sakaria 12:10 ase sɛ “Hwɛ Me na wɔwɔɔ no peaw”, nanso Wiase Foforo Nkyerɛase kyerɛɛ ase sɛ “ Hwɛ Oni a wɔwɔɔ no peaw”.\n10. Nsɛm a ɛwɔ Kolosefo no, Wiase Foforo Nkyerɛase de asɛmfua “afoforo” mpɛn anan wɔ bere Hela Nsaano Nkyerɛwee biara nnye ntom. Hwɛ sɛnea asekyerɛ a ɛfata no daa adi wɔ Asafo Kingdom Interlinear Nkyerɛase mu.\n11. Paulo faa nsɛm a ɛwɔ Nnwom 102:25-27, a ɛka fa Yehowa ho de twee adwene sii Kristo so wɔ Hebrifo 1:10-12.\nTagged Nipakō Yesu Kristo yɛ, Nyankopɔn Baasakoro No\n← Dԑn na ԑbԑyԑ sԑ Wobenya Nkwagye Wɔ AWIEI NO?\nSo Ɔwɛn Aban Ahyehyɛde No Yɛ “Ɔnokwafo ne Ɔbadwemma A”? →


Sɛnea Roman Sista Bi a Komunis Adwene Adi Ne Ti Nyaa Mmuae | Bible Tumi Sesa Nnipa\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Myanmar Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Tuvaluan Twi Ukrainian Umbundu Vietnamese Xhosa Yoruba Zulu\nIsolina Lamela anom asɛm\nAFE A WƆWOO NO: 1950\nTEBEA A NA ƆWOM: ROMAN SISTA\nWɔwoo me wɔ akuraa bi ase wɔ Galicia, Spain atifi fam. Saa bere no, na m’awofo wɔ afuw ketewa bi wɔ akuraa no ase. M’awofo woo mmofra baawɔtwe, na na metɔ so anan. Ná yɛn fie yɛ dɛ paa. Saa bere no, na Spainfo taa ma wɔn ba biako anaa baanu kɔ asɔfodi sukuu. Yɛn abusua mu no, meka ho a, nnipa baasa na ɛkɔɔ saa sukuu no bi.\nMidii mfe 13 no, mekɔkaa me nuabea panyin ho wɔ asɔfodi sukuu bi mu wɔ Madrid. Ná obiara mfa obiara ho wɔ sukuu hɔ. Afei na ɛhɔ yɛ mmara mmara dodo; nea wonim ara ne sɛ yɛmmɔ mpae. Anɔpatutuutu, na wɔaka yɛn agu asɔredan mu sɛ yɛnkɔdwennwene; ebi wɔ hɔ a minhu nea mennwene ho. Afei nso na wɔma yɛto dwom bɔ Mass wɔ Latin mu. Me de, na minhu nea ɛrekɔ so koraa. Ná minhu Onyankopɔn sɛ obi a metumi abɛn no. Bere a mewɔ sukuu hɔ no, nkɔmmɔ a ɛde nkɔmmɔ koraa, na minnya bi mmɔ. Me ara me nua no mpo, me ne no hyia a, yekyia “Maria kronkron” na yɛatwam. Sɛ Roman sistafo no bɛma yɛn kwan ama yɛabɔ nkɔmmɔ a, gye sɛ yɛadidi awie. Ɛno mpo, wɔama yɛn ara ne simma aduasa. Mehwɛ sɛnea nneɛma rekɔ, na mekae sɛnea na fie te no a, na m’ani nka; enti ɛreyɛ ara ni na maso sũ mu.\nOnyankopɔn a na meresom no koraa, na minnim no, nanso mebɛyɛɛ Roman sista bere a na madi mfe 17. Ahyɛase no, na mereyɛ bi ahwɛ kɛkɛ, nanso afei eduu baabi no, na mekeka mpo sɛ minnye nni sɛ Onyankopɔn na afrɛ me. Ná sistafo no taa ka sɛ obiara a obenya saa adwene no bɛkɔ Ɔbonsam gya mu! Ɛno mpo ampopa saa adwene no. Ná minim sɛ Yesu Kristo antew ne ho ankɔtena baabi; mmom ɔde ne bere pii kyerɛkyerɛɛ nkurɔfo, na ɔboaa wɔn. (Mateo 4:23-25) Midii mfe 20 no, na minhu nea enti a ɛsɛ sɛ mekɔ so yɛ Roman sista. Ɛno ara mu na sistafo no mu panyin paa no ka kyerɛɛ me sɛ mehwɛ na m’adwene nsi me pi a, migyae mmom a, ɛbɛboa me. Ɛyɛ me sɛ na osuro sɛ anhwɛ a na masɛe nkurɔfo adwene wɔ hɔ. Enti mifii hɔ.\nMibeduu fie nso, m’awofo gyee me kama. Ná adwuma titiriw biara nni yɛn akuraa no ase, enti mekɔɔ me nuabarima nkyɛn wɔ Germany. Ná ɔdɔm Komunis kuw bi, na Spainfo a wɔatu akɔtena Germany na wɔtew saa kuw no. Dwuma a na wodi ne sɛ wɔhwɛ sɛ obiara rensisi adwumayɛfo ne mmea. M’ani gyee kuw no ho. Enti me nso mede me ho kɔbɔɔ wɔn, na ewiee ase koraa mewaree obi wɔ kuw no mu. Sɛ mekyekyɛ Komunis nhoma na me ne kuw no te yɛn ho gu kurom yɛ ɔyɛkyerɛ a, na ɛyɛ me sɛ manya biribi pa bi reyɛ.\nNanso ɛyɛɛ kakra no, m’abam san bui. Mihui sɛ Komunisfo no, wɔka asɛm a, wɔmfa nyɛ adwuma. Nea ɛsɛee asɛm no koraa ne sɛ, afe 1971 no, yɛn kuw no mu mmerante bi kɔhyew Spainfo Ɛmbasi a ɛwɔ Frankfurt no. Nea ɛma wɔyɛɛ saa ne sɛ na wɔn ani nnye ntɛnkyea a ɛrekɔ so wɔ Spain no ho. Nanso mihui sɛ, ɔkwan a wɔfaa so no nye.\nMewoo me ba a odi kan no, akyiri yi meka kyerɛɛ me kunu sɛ merenkɔ Komunis kuw no nhyiam bio. Ná m’ani nka koraa, efisɛ mewoe no, kuw no muni biako mpo ammɛsra me. Ná minhu nea yɛrebrɛ yɛn ho agye wɔ wiase. Mibisaa me ho sɛ, ‘Enti brɛ a mebrɛe sɛ mɛyɛ wiase yiye no, mfaso bɛn paa na manya?’\nAfe 1976 mu no, mewɔ fie ara na Spainfo Yehowa Adansefo baanu bɛbɔɔ yɛn pon mu. Wɔmaa me Bible ho nhoma. Bere a wɔsan bae no, mede nsɛmmisa puapuaa wɔn. Ná mente ase sɛ amanehunu ne atɛnkyea kɔ so. Afei nso na mente ase sɛ nneɛma kɔ yiye ma ebinom na ebinom nso de, wɔrebrɛ. Sɛnea wɔde Bible yii me nsɛmmisa nyinaa ano no, ɛyɛɛ me nwonwa sɛ! Enti mepenee so sɛ wɔne me mmɛyɛ Bible adesua.\nMfitiase no, na adesua no na ɛyɛ me dɛ kɛkɛ. Nanso me ne me kunu fii ase kɔɔ Yehowa Adansefo Ahenni Asa so; ɛhɔ na biribi pusuw me. Saa bere no, na yɛwɔ mmofra baanu. Ná Adansefo no de kar bɛfa yɛn kɔ adesua. Yekodu hɔ nso a, na wɔboa yɛn suso mmofra no mu ma yɛn. Enti mebɛpɛɛ Adansefo no asɛm paa.\nNanso, ne nyinaa akyi no, na m’adwenem da so ara yɛ me nãã wɔ nyamesom ho. Enti mekɔɔ Spain kɔsraa m’abusuafo. Me papa nua kumaa bi a ɔyɛ ɔsɔfo kekaa nsɛm bi a ɛbɛsɛe m’adwene ama magyae Bible no sua. Nanso Adansefo a wɔwɔ mpɔtam hɔ no boaa me paa. Wɔde Bible yii me nsɛmmisa ano sɛnea Adansefo a wɔwɔ Germany no yɛe no. Misii gyinae sɛ, mesan kɔ Germany a, mɛtoa Bible adesua no so. Me kunu gyaee Bible no sua, nanso me de mannyae. Afe 1978 no, mebɔɔ asu bɛyɛɛ Yehowa Dansefo.\nBible mu nokware nimdeɛ a manya nti, mebɔ me bra yiye. Nhwɛso biako ne sɛ, mede asɛm a ɛwɔ 1 Petro 3:1-4 no yɛ adwuma. Saa kyerɛwsɛm no tu ɔyerenom fo sɛ wɔmmrɛ wɔn “ho ase mma” wɔn kununom na wonnya “obu a emu dɔ” mma wɔn. Afei nso ɛka sɛ wonnya ‘honhom a edwo a ɛsom bo Onyankopɔn anim.’ Afotu a ɛte saa no aboa me ma mayɛ ɔyere pa ne ɛna pa.\nMfe 35 ni a mebɛyɛɛ Ɔdansefo. Ɛyɛ me anigye paa sɛ mabɛka nnipa a wɔde nokwaredi som Onyankopɔn sɛ abusua biako wɔ wiase nyinaa no ho. Me mma yɛ baanum, na wɔn mu baanan na me ne wɔn resom. Eyi ama me koma atɔ me yam paa.


Yohane Nhoma a Edi Kan 3:1-24\nYɛyɛ Onyankopɔn mma (1-3)\nOnyankopɔn mma ne Ɔbonsam mma (4-12)\nYesu bɛsɛe Ɔbonsam nnwuma (8)\nMonnodɔ mo ho (13-18)\nOnyankopɔn so sen yɛn koma (19-24)\n3 Monhwɛ ɔdɔ kɛse a Agya no de adɔ yɛn.+ Ɛno ne sɛ, wɔafrɛ yɛn Onyankopɔn mma!+ Na yɛyɛ ne mma nso. Eyi nti na wiase no nnim yɛn no,+ efisɛ ennim no.+ 2 Adɔfo, seesei yɛyɛ Onyankopɔn mma,+ nanso yennya nhuu sɛnea yɛbɛyɛ daakye.+ Nso yenim sɛ, sɛ ɔda ne ho adi a, yɛbɛyɛ sɛ ɔno, efisɛ yebehu no sɛnea ɔte no ara. 3 Na obiara a ɔwɔ saa anidaso yi wɔ ne mu no ma ne ho tew,+ sɛnea ɔno nso ho tew no. 4 Obiara a ɔte bɔne mu no, ɔte mmarato mu nso, na bɔne yɛ mmarato. 5 Munim nso sɛ, woyii no adi sɛ ommeyi yɛn bɔne mfi hɔ,+ na bɔne nni ne mu. 6 Obiara a ɔne no ayɛ baako no ntena bɔne mu;+ obiara a ɔte bɔne mu no nhuu no, na onnim no nso. 7 Mma nkumaa, mommma obiara nnnaadaa mo; nea ɔyɛ adetrenee no yɛ ɔtreneeni sɛnea ɔno nso yɛ ɔtreneeni no. 8 Nea ɔte bɔne mu no fi Ɔbonsam, efisɛ Ɔbonsam na wayɛ bɔne fi mfiase.*+ Eyi nti na woyii Onyankopɔn Ba no adi, sɛ ɔmmɛsɛe Ɔbonsam nnwuma.+ 9 Obiara a Onyankopɔn awo no no ntena bɔne mu,+ efisɛ Onyankopɔn aba* te onii no mu. Ɔrentumi ntena bɔne mu, efisɛ Onyankopɔn na awo no.+ 10 Nea ɛma yehu Onyankopɔn mma ne Ɔbonsam mma ni: Obiara a ɔnyɛ adetrenee no, omfi Onyankopɔn, na nea ɔnnɔ ne nua no nso mfi Onyankopɔn.+ 11 Eyi ne asɛm a mote fii mfiase no. Ɛne sɛ, yɛnnodɔ yɛn ho.+ 12 Ɛnsɛ sɛ yɛyɛ sɛ Kain a na ofi ɔbɔnefo no a okum ne nua no.+ Na adɛn nti na okum no? Efisɛ na ɔno ara ne nnwuma yɛ bɔne,+ na na ne nua no nnwuma teɛ.+ 13 Anuanom, mommma ɛnnyɛ mo nwonwa sɛ wiase no tan mo.+ 14 Yenim sɛ yɛafi owu mu aba nkwa mu,+ efisɛ yɛdɔ anuanom.+ Nea onni dɔ no te owu mu.+ 15 Obiara a ɔtan ne nua no yɛ owudifo,+ na munim sɛ owudifo biara nni hɔ a daa nkwa te ne mu.+ 16 Nea ama yɛahu nea ɔdɔ kyerɛ ne sɛ, ɔde ne nkwa* too hɔ maa yɛn,+ na yɛn nso, ɛyɛ yɛn asɛde sɛ yɛde yɛn nkwa* to hɔ ma yɛn nuanom.+ 17 Sɛ obi wɔ wiase ahonyade, na ohu sɛ ahia ne nua, na wanhu no mmɔbɔ a, dɛn na ɛkyerɛ sɛ Onyankopɔn dɔ te ne mu?+ 18 Mma nkumaa, mommma yɛmmfa ano anaa tɛkrɛma nnnɔ,+ na mmom yɛmfa yɛn nneyɛe nkyerɛ yɛn dɔ,+ na yɛnnɔ wɔ nokware mu.+ 19 Eyi na ɛbɛma yɛahu sɛ yefi nokware no mu, na yɛbɛma yɛn koma anya awerɛhyem wɔ n’anim. 20 Na sɛ yɛn koma bu yɛn fɔ wɔ biribi mu mpo a, Onyankopɔn so sen yɛn koma, na onim nneɛma nyinaa.+ 21 Adɔfo, sɛ yɛn koma mmu yɛn fɔ a, ɛnde yetumi de ahotoso kasa wɔ Onyankopɔn anim;+ 22 na biribiara a yebisa no, yenya fi ne hɔ,+ efisɛ yedi n’ahyɛde so, na yɛyɛ nea ɛsɔ n’ani. 23 N’ahyɛde no ara ne sɛ, yebenya gyidi wɔ ne Ba Yesu Kristo din mu,+ na yɛadodɔ yɛn ho+ sɛnea ahyɛde a ɔde maa yɛn no kyerɛ no. 24 Bio nso, nea odi n’ahyɛde so no ne no yɛ baako, na ɔno nso ne onii no yɛ baako.+ Na honhom a ɔde maa yɛn no na ɛma yehu sɛ ɔne yɛn yɛ baako.+\n^ Nt., “efi bere a ɔhyɛɛ ase,” kyerɛ sɛ, efi bere a odii kan tew atua tiaa Onyankopɔn.\n^ Kyerɛ sɛ, aba a etumi fifi anaa etumi sow.


Ɔsom a Ɛsɔ Onyankopɔn Ani - Yehowa Adansefo Intanɛt Dwumadibea\nSo ɔsom ahorow nyinaa sɔ Onyankopɔn ani?\nYɛbɛyɛ dɛn atumi ahu nokware som?\nHenanom ne Onyankopɔn nokware asomfo wɔ asase so nnɛ?\nYEHOWA NYANKOPƆN dwen yɛn ho paa, na ɔpɛ sɛ yenya n’akwankyerɛ a ofi ɔdɔ mu de ma no so mfaso. Sɛ yɛsom no wɔ ɔkwampa soa, yebenya anigye, na asetram haw ahorow pii remma yɛn so. Yebenya ne nhyira ne ne mmoa nso. (Yesaia 48:17) Nanso, ɔsom ɔhaha pii na ɛwɔ hɔ a wɔka sɛ wɔkyerɛkyerɛ Onyankopɔn ho nokwasɛm. Nea ɛte ne sɛ, nsonsonoe kɛse wɔ nea wɔn mu biara kyerɛkyerɛ fa onii kō a Onyankopɔn yɛ ne nea ɔhwehwɛ fi yɛn hɔ no mu koraa.\n2 Wobɛyɛ dɛn atumi ahu ɔkwampa a ɛsɛ sɛ wofa so som Yehowa? Enhia sɛ wusua ɔsom ahorow nyinaa nkyerɛkyerɛ na woyɛ ntotoho ansa. Nea ehia ne sɛ wubesua nea Bible kyerɛkyerɛ ankasa fa nokware som ho. Ɛho mfatoho bi ni: Nkurɔfo twa sika bɔne fra sika pa mu wɔ aman pii mu. Sɛ wɔka sɛ yiyi sika bɔne no fi sika pa no mu a, anka wobɛyɛ no dɛn? So wobɛkyere sɛnea sika bɔne biara te anaa ne nɔma agu wo tirim? Dabi. Ɛbɛyɛ papa sɛ wubehu sɛnea sika pa no te yiye mmom. Sɛ wuhu sɛnea sika pa no te ankasa a, ɛrenyɛ den sɛ wubehu sika bɔne bi. Saa ara na sɛ yesua nea ɛbɛma yɛahu nokware som a, yebetumi ahu atoro som nso.\n3 Ehia sɛ yɛsom Yehowa wɔ ɔkwan a ɛsɔ n’ani so. Nnipa pii gye di sɛ ɔsom ahorow nyinaa sɔ Onyankopɔn ani, nanso Bible nkyerɛkyerɛ saa. Ɛnnɔɔso sɛ obi bɛka kɛkɛ sɛ ɔyɛ Kristoni. Yesu kae sɛ: “Ɛnyɛ obiara a ose me sɛ, ‘Awurade, Awurade’ no na ɔbɛhyɛn ɔsoro ahenni no mu, na mmom nea ɔyɛ m’Agya a ɔwɔ soro no apɛde no na ɔbɛhyɛn mu.” Ɛno nti, sɛ Onyankopɔn ani bɛsɔ yɛn a, ɛsɛ sɛ yesua nea Onyankopɔn hwehwɛ fi yɛn hɔ na yɛyɛ. Yesu frɛɛ wɔn a wɔnyɛ Onyankopɔn apɛde no sɛ ‘wɔn a wɔyɛ mmaratode.’ (Mateo 7:21-23) Te sɛ sika bɔne no, mfaso biara nni atoro som so. Nea enye koraa no, ɔsom a ɛte saa sɛe nnipa ankasa.\n4 Yehowa ma obiara a ɔwɔ asase so nya hokwan a ebetumi ama wanya daa nkwa. Nanso, sɛ yebenya nkwa wɔ Paradise a, ɛsɛ sɛ yɛsom Onyankopɔn ɔkwampa so, na yɛbɔ yɛn bra ma ɛsɔ n’ani saa bere yi. Awerɛhosɛm ne sɛ, nnipa pii mpɛ sɛ wɔyɛ saa. Ɛno nti na Yesu kae sɛ: “Momfa ɔpon teateaa no mu; efisɛ ɔkwan a ɛsõ na ɛtrɛw no kɔ ɔsɛe mu, na nnipa bebree na wɔnam so rekɔ mu; nanso ɔpon teateaa ne ɔkwan hihiaa no ne nea ɛkɔ nkwa mu, na nnipa kakraa bi na wohu.” (Mateo 7:13, 14) Nokware som de nnipa kɔ daa nkwa mu. Nanso atoro som de nnipa kɔ ɔsɛe mu. Yehowa mpɛ sɛ onipa biara bɛsɛe nti na wama nnipa a wɔwɔ baabiara kwan sɛ wonsua ne ho ade no. (2 Petro 3:9) Enti, ɔkwan a yɛbɛfa so asom Onyankopɔn no na ɛbɛkyerɛ sɛ yebenya nkwa anaasɛ yebewu.\nSƐNEA YEBEHU NOKWARE SOM\n5 Yɛbɛyɛ dɛn ahu ‘ɔkwan a ɛkɔ nkwa mu no’? Yesu kae sɛ yɛnam nnipa a wɔwɔ nokware som mu abrabɔ so na yebehu nokware som. Ɔkae sɛ: “Mode wɔn aba na ebehu wɔn…Dua pa biara sow aba pa.” (Mateo 7:16, 17) Sɛ yɛbɛkyerɛkyerɛ mu a, wɔde nokware som mufo gyidi ne wɔn abrabɔ na ebehu wɔn. Ɛwom sɛ nokware som mufo nyɛ pɛ na wodi mfomso de, nanso sɛ́ kuw no, wɔbɔ mmɔden sɛ wɔbɛyɛ Onyankopɔn apɛde. Ma yensusuw nneɛma asia bi a ɛbɛma yɛahu wɔn a wɔyɛ nokware som mufo ho nhwɛ.\nNOKWARE NYANKOPƆN ASOMFO\nsom Yehowa nkutoo na wɔbɔ ne din kyerɛ afoforo\nfi komam da ɔdɔ adi kyerɛ wɔn ho wɔn ho\ngye Yesu di sɛ ɔno na Onyankopɔn nam ne so begye nnipa nkwa\nkyerɛkyerɛ sɛ Onyankopɔn Ahenni ne nnipa anidaso koro pɛ\n6Onyankopɔn asomfo de wɔn nkyerɛkyerɛ gyina Bible so. Bible ankasa ka sɛ: “Kyerɛwnsɛm nyinaa fi Nyankopɔn honhom mu, na eye ma ɔkyerɛkyerɛ, ntɛnyi, nneɛma ateɛteɛ, trenee mu nteɛso, na Onyankopɔn nipa afata koraa a wɔasiesie no yiye ama adwuma pa biara.” (2 Timoteo 3:16, 17) Ɔsomafo Paulo kyerɛw kɔmaa ne mfɛfo Kristofo sɛ: “Bere a mugyee Onyankopɔn asɛm a mote fii yɛn hɔ no, moannye no sɛ nnipa asɛm, na mmom sɛ Onyankopɔn asɛm, sɛnea ɛte ankasa.” (1 Tesalonikafo 2:13) Enti, nokware som mu gyidi ne abrabɔ nnyina nnipa nsusuwii anaa atetesɛm bi so. Mmom no, egyina Bible, Onyankopɔn Asɛm so.\n7 Yesu Kristo yɛɛ eyi ho nhwɛso pa denam ne nkyerɛkyerɛ a ɔde gyinaa Onyankopɔn Asɛm so no so. Bere a na ɔrebɔ N’agya a ɔwɔ soro no mpae no, ɔkae sɛ: “W’asɛm yɛ nokware.” (Yohane 17:17) Ná Yesu gye Onyankopɔn Asɛm di, na na ne nkyerɛkyerɛ nyinaa ne Kyerɛwnsɛm no hyia. Ná Yesu taa ka sɛ: “Wɔakyerɛw sɛ.” (Mateo 4:4, 7, 10) Ɛno akyi no, na Yesu fa kyerɛwsɛm bi mu asɛm ka. Saa ara na ɛnnɛ nso, Onyankopɔn asomfo nkyerɛkyerɛ wɔn ankasa nsusuwii. Wogye di sɛ Bible yɛ Onyankopɔn Asɛm, na wɔde wɔn nkyerɛkyerɛ gyina nea ɛka so pintinn.\n8Nokware som mufo som Yehowa nkutoo na wɔbɔ ne din kyerɛ afoforo. Yesu kae sɛ: “Yehowa wo Nyankopɔn na ɛsɛ sɛ wokotow no, na ɔno nkutoo na ɛsɛ sɛ wosom no.” (Mateo 4:10) Eyi nti, Yehowa nkutoo na Onyankopɔn asomfo som no. Ɔsom yi fã bi ne nokware Nyankopɔn no din ne sɛnea ɔte a wɔma afoforo hu. Dwom 83:18 ka sɛ: “Wo a wo din de [Yehowa, NW ] no, wo nko ara ne ɔsorosoroni, asase nyinaa so.” Yesu yɛɛ nkurɔfo a yɛbɛboa wɔn ma wɔahu Onyankopɔn ho nhwɛso too hɔ. Ɔkae wɔ mpaebɔ mu sɛ: “Mada wo din adi akyerɛ nnipa a wuyii wɔn fii wiase maa me no.” (Yohane 17:6) Saa ara na ɛnnɛ nso, nokware asomfo kyerɛkyerɛ nkurɔfo Onyankopɔn din, n’atirimpɔw, ne ne su ahorow.\n9Onyankopɔn asomfo da nokware dɔ a pɛsɛmenkominya nnim adi kyerɛ wɔn ho wɔn ho. Yesu kae sɛ: “Sɛ mododɔ mo ho a, ɛno na ɛbɛma nnipa nyinaa ahu sɛ moyɛ m’asuafo.” (Yohane 13:35) Ná tete Kristofo no da ɔdɔ a ɛte saa adi kyerɛ wɔn ho wɔn ho. Abusua a obi fi mu, dibea a ɔwɔ, ne ɔman a ofi mu ntumi nsɛe nokware dɔ a Onyankopɔn aka sɛ n’asomfo nna no adi no, na saa ɔdɔ no ka nnipa bom ma wonya onuayɛ kuw a emu yɛ den. (Kolosefo 3:14) Atoro som mufo nni onuayɛ kuw a ɔdɔ wom saa. Yɛyɛ dɛn hu saa? Wokunkum wɔn ho wɔn ho esiane sɛ ɛsono abusua ne ɔman a wofi mu nti. Nokware Kristofo nkɔ ɔko nkokunkum wɔn nuanom Kristofo anaa nnipa foforo biara. Bible ka sɛ: “Nokwasɛm a ɛma Nyankopɔn mma ne Ɔbonsam mma da adi pefee ni: Obiara a ɔnyɛ adetrenee no mfi Nyankopɔn mu, na saa ara na nea ɔnnɔ ne nua no nso mfi ne mu.…Yɛnnodɔ yɛn ho; ɛnyɛ sɛ Kain a ofi ɔbɔne no mu na okum ne nua no.”—1 Yohane 3:10-12; 4:20, 21.\n10 Nokwasɛm ne sɛ, nokware dɔ kɔ akyiri sen kum a yɛrenkunkum afoforo ara kwa. Nokware Kristofo fi ayamye mu de wɔn bere, wɔn ahoɔden, ne wɔn ahode boa wɔn ho wɔn ho, na wɔhyɛ wɔn ho wɔn ho nkuran. (Hebrifo 10:24, 25) Wɔboa wɔn ho wɔn ho wɔ ahokyere bere mu na wɔne afoforo di no nokware mu. Nokwarem no, wɔde Bible mu afotu a ɛka sɛ “momma yɛnyɛ nnipa nyinaa yiye” no yɛ adwuma.—Galatifo 6:10.\n11Nokware Kristofo gye Yesu Kristo tom sɛ nea Onyankopɔn nam no so begye nnipa nkwa. Bible ka sɛ: “Nkwagye nni obi foforo biara mu, na edin foforo biara nni ɔsoro ase a wɔde ama wɔ nnipa mu sɛ wɔmfa so nnye yɛn nkwa.” (Asomafo Nnwuma 4:12) Sɛnea yehui wɔ nhoma yi Ti 5 no, Yesu de ne nkwa ayɛ agyede ama nnipa a wɔn aso yɛ mmerɛw. (Mateo 20:28) Afei nso, Yesu na Onyankopɔn apaw no sɛ ɔsoro Ahenni a ebedi asase nyinaa so no so Hene. Na sɛ yɛpɛ daa nkwa a, Onyankopɔn hwehwɛ sɛ yetie Yesu na yɛde ne nkyerɛkyerɛ yɛ adwuma. Ɛno nti na Bible ka sɛ: “Nea ogye Ɔba no di no wɔ daa nkwa; nea ontie Ɔba no renhu nkwa.”—Yohane 3:36.\n12Nokware asomfo mfi wiase. Bere a na wɔredi Yesu asɛm wɔ Roma sodifo Pilato anim no, Yesu kae sɛ: “M’ahenni mfi wiase.” (Yohane 18:36) Ɛmfa ho ɔman kõ a Yesu nokware akyidifo te mu no, wɔyɛ ɔsoro Ahenni no manfo ma enti wɔtwe wɔn ho fi wiase no amanyɔsɛm ho koraa. Wɔmfa wɔn ho nhyehyɛ wiase no akodi mu. Nanso, sɛ nkurɔfo paw sɛ wɔbɛdɔm amanyɔkuw bi, wobegyina ama wɔatow aba ama wɔn, anaa wɔka sɛ wɔbɛtow aba a, Yehowa asomfo nka ho asɛm. Ɛwom sɛ Onyankopɔn asomfo mfa wɔn ho nhyehyɛ amanyɔsɛm mu de, nanso wodi mmara so. Dɛn ntia? Efisɛ Onyankopɔn Asɛm hyɛ wɔn sɛ ‘wɔmmrɛ wɔn ho ase nhyɛ atumfoɔ a wɔkorɔn no ase.’ (Romafo 13:1) Sɛ ɛba sɛ nea atumfoɔ no hwehwɛ ne nea Onyankopɔn hwehwɛ nhyia a, nokware asomfo di nhwɛso a asomafo no yɛe no akyi sɛ: “Ɛsɛ sɛ yetie Nyankopɔn mmom sen nnipa.”—Asomafo Nnwuma 5:29; Marko 12:17.\n13Yesu akyidifo anokwafo kyerɛkyerɛ sɛ Onyankopɔn Ahenni ne nnipa anidaso koro pɛ. Yesu ka too hɔ sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mateo 24:14) Sɛ́ anka Yesu Kristo akyidifo anokwafo bɛhyɛ nkurɔfo nkuran sɛ wɔnhwɛ kwan sɛ nnipa sodifo bedi wɔn haw ahorow ho dwuma ama wɔn no, wɔkyerɛkyerɛ sɛ Onyankopɔn Ahenni a ɛwɔ soro no ne nnipa nyinaa anidaso koro pɛ. (Dwom 146:3) Ɛyɛ saa nniso a edi mũ no na Yesu kae sɛ yɛmmɔ mpae ma ɛmmra bere a ɔkaa eyi no: “W’ahenni mmra. W’apɛde nyɛ hɔ wɔ asase so sɛnea ɛte wɔ soro.” (Mateo 6:10) Onyankopɔn Asɛm ka too hɔ sɛ saa ɔsoro Ahenni no ‘bebubu ahenni ahorow a ɛwɔ hɔ nnɛ nyinaa ma asã, na ɛno de, ebegyina daa.’—Daniel 2:44.\n14 Esiane nea yɛasusuw ho yi nti, bisa wo ho sɛ: ‘Ɔsom bɛn na ɛde ne nkyerɛkyerɛ nyinaa gyina Bible so na ɛda Yehowa din adi? Ɔsom bɛn na emufo da ɔdɔ a Onyankopɔn ka sɛ yɛnna no adi no adi, wogye Yesu di, wɔmmfa wɔn ho nnhyehyɛ wiase no nsɛm mu, na wɔka sɛ nnipa anidaso koro pɛ ankasa ne Onyankopɔn Ahenni? Ɔsom ahorow a ɛwɔ wiase no mu nea ɛwɔ he na edu saa ahwehwɛde ahorow yi nyinaa ho?’ Adanse a ɛwɔ hɔ no da no adi pefee sɛ saa kuw yi ne Yehowa Adansefo.—Yesaia 43:10-12.\nSɛ wo ne Yehowa nkurɔfo bom som no a, nea wubenya dɔɔso sen nea wobɛhwere\n15 Onyankopɔn mu gyidi kɛkɛ a yebenya no ntumi mma yɛnsɔ n’ani. Nokwarem no, Bible ka sɛ adaemone mpo gye di sɛ Onyankopɔn wɔ hɔ. (Yakobo 2:19) Nanso, ɛda adi sɛ wɔnyɛ Onyankopɔn apɛde ma enti wɔnsɔ Onyankopɔn ani. Sɛ yɛbɛsɔ Onyankopɔn ani a, ɛnsɛ sɛ yegye di kɛkɛ sɛ ɔwɔ hɔ, na mmom, ɛsɛ sɛ yɛyɛ n’apɛde nso. Afei nso, ɛsɛ sɛ yɛtwe yɛn ho fi atoro som ho na yɛde yɛn ho hyɛ nokware som mu.\n16 Ɔsomafo Paulo daa no adi sɛ ɛnsɛ sɛ yɛde yɛn ho hyɛ atoro som mu. Ɔkyerɛwee sɛ: “Mumfi wɔn mu, na montew mo ho, Yehowa na ose, na mommfa mo nsa nnka nea ɛho ntew; na megye mo.” (2 Korintofo 6:17; Yesaia 52:11) Enti, nokware Kristofo twe wɔn ho fi atoro som ho biribiara ho.\n17 Bible da no adi sɛ atoro som nyinaa na wɔka bom frɛ no “Babilon Kɛse” no.* (Adiyisɛm 17:5) Saa din no ma yɛkae tete kurow Babilon, faako a atoro som fii ase wɔ Noa bere so Nsuyiri no akyi no. Atoro som nkyerɛkyerɛ ne nneyɛe a abu so nnɛ no fii ase teteete wɔ Babilon. Sɛ nhwɛso no, na Babilonfo som baasakoro anyame. Ɛnnɛ, Baasakoro abɛyɛ ɔsom ahorow pii nkyerɛkyerɛ titiriw. Nanso Bible ka no pefee sɛ nokware Nyankopɔn koro pɛ na ɔwɔ hɔ, ɔne Yehowa, na Yesu Kristo yɛ ne Ba. (Yohane 17:3) Ná Babilonfo no san gye di sɛ onipa wɔ ɔkra bi a enwu da hyɛ ne mu na wotumi yɛ saa ɔkra no ayayade bere a nipadua no awu no. Ɛnnɛ, ɔsom dodow no ara kyerɛkyerɛ sɛ ɔkra anaa honhom a enwu da hyɛ onipa mu a wobetumi ayɛ no ayayade wɔ hellgya mu.\n18 Esiane sɛ tete Babilon som trɛw kɔɔ wiase mmeae nyinaa nti, wobetumi afrɛ wiase nyinaa atoro som ahemman a ɛwɔ hɔ nnɛ no sɛ Babilon Kɛse ma afata. Na Onyankopɔn aka ato hɔ sɛ saa wiase nyinaa atoro som ahemman no awiei bɛba mpofirim. (Adiyisɛm 18:8) Wuhu nea enti a ehia sɛ wotwe wo ho fi Babilon Kɛse no fã biara ho no? Yehowa Nyankopɔn pɛ sɛ ‘wufi Babilon Kɛse no mu’ ntɛm bere a ɛbere da so wɔ hɔ yi.—Adiyisɛm 18:4.\n19 Sɛ wusi gyinae sɛ wobɛtwe wo ho afi atoro som ho a, ebia ebinom bɛtwe wɔn ho afi wo ho. Nanso, sɛ wo ne Yehowa nkurɔfo bom som no a, nea wubenya dɔɔso sen nea wobɛhwere. Te sɛ Yesu asuafo a wodi kan a wogyaw nneɛma bi guu hɔ kodii n’akyi no, wo nso wubenya anuanom mmarima ne mmea pii wɔ Onyankopɔn som mu. Wobɛba abɛyɛ wiase nyinaa Kristofo nuayɛ kuw kɛse bi a nnipa ɔpepem pii a wofi komam da ɔdɔ adi kyerɛ wo wom no muni. Na wubenya daa nkwa wɔ ‘wiase a ɛreba no mu’ ho anidaso a ɛyɛ anigye. (Marko 10:28-30) Ebi mpo a, bere bi bɛba a wɔn a wɔtwee wɔn ho fii wo ho esiane wo gyidi nti no bɛhwehwɛ nea Bible kyerɛkyerɛ no mu na wɔn nso abɛyɛ Yehowa asomfo.\n20 Bible ka sɛ Onyankopɔn bɛsɛe wiase bɔne yi nnansa yi ara, na ɔde wiase foforo a trenee te mu abesi ananmu wɔ N’ahenni nniso ase. (2 Petro 3:9, 13) Hwɛ sɛnea saa wiase no mu bɛyɛ anika afa! Na ɔsom biako pɛ, nokware som biako pɛ, na yebenya wɔ saa wiase foforo a trenee te mu no mu. So ɛnyɛ papa sɛ wobɛyɛ nea ehia biara na wode wo ho ahyɛ nokware som mu seesei ara?\nNokware som biako pɛ na ɛwɔ hɔ. —Mateo 7:13, 14.\nWɔnam nkyerɛkyerɛ ne nneyɛe so na ehu nokware som.—Mateo 7:16, 17.\nYehowa Adansefo som wɔ ɔkwan a ɛsɔ Onyankopɔn ani so.—Yesaia 43:10.\n* Sɛ wopɛ nea enti a wɔde Babilon Kɛse gyina hɔ ma wiase nyinaa atoro som ahemman no ho nsɛm pii a, hwɛ Nkekaho no.\n1. Sɛ yɛsom Onyankopɔn wɔ ɔkwampa so a, mfaso bɛn na yebenya?\n2. Yɛbɛyɛ dɛn atumi ahu ɔkwampa a ɛsɛ sɛ yɛfa so som Yehowa, na mfatoho bɛn na ɛbɛma yɛate eyi ase?\n3. Sɛnea Yesu kyerɛ no, sɛ yɛpɛ sɛ yɛsɔ Onyankopɔn ani a, dɛn na ɛsɛ sɛ yɛyɛ?\n4. Yesu asɛm a ɔka faa akwan abien ho no kyerɛ dɛn, na ɛhe na emu biara de nnipa kɔ?\n5. Yɛbɛyɛ dɛn atumi ahu wɔn a wɔyɛ nokware som mufo?\n6, 7. Onyankopɔn asomfo bu Bible dɛn, na ɔkwan bɛn so na Yesu yɛɛ eyi ho nhwɛso?\n8. Dɛn na Yehowa a yɛbɛsom no no kyerɛ?\n9, 10. Akwan bɛn na Kristofo fa so da ɔdɔ adi kyerɛ wɔn ho wɔn ho?\n11. Dɛn nti na ɛho hia sɛ yegye Yesu Kristo tom sɛ nea Onyankopɔn nam no so begye nnipa nkwa?\n12. Dɛn na wiase a Kristofo mfi no kyerɛ?\n13. Yesu akyidifo anokwafo bu Onyankopɔn Ahenni no dɛn, na ɛno nti wɔyɛ dɛn?\n14. Ɔsom bɛn na wugye di sɛ edu nneɛma a wɔhwehwɛ wɔ nokware som ho no ho?\n15. Dɛn bio na Onyankopɔn hwehwɛ ka gye a yebegye adi sɛ ɔwɔ hɔ no ho?\n16. Sɛ yɛwɔ atoro som mu a, dɛn na ɛsɛ sɛ yɛyɛ?\n17, 18. Dɛn ne “Babilon Kɛse” no, na dɛn nti na ɛsɛ sɛ woyɛ ntɛm ‘fi ne mu’?\n19. Sɛ wosom Yehowa a, dɛn na wubenya?\n20. Dɛn na wɔn a wɔwɔ nokware som mu benya daakye?


Sɛnea wobɛfa Onyankopɔn adamfo ( Yakobo 2:23)\nKENKAN WƆ Abbey Abui Acholi Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Tiddim) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Drehu Dusun Dutch Efik English Estonian Ewe Fante Fijian Fon French Ga Gitonga Guarani Guarani (Bolivia) Guerze Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Italian Javanese Jula Kabiye Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lugbara Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyaneka Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Quichua (Santiago del Estero) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sangir Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Tankarana Thai Thai Sign Language Tigrinya Tiv Tongan Tshiluba Tshwa Tsonga Tswana Turkish Twi Ukrainian Umbundu Urdu Urhobo Uruund Vezo Vietnamese Wallisian Welsh Wolaita Yacouba Zande Zulu\nWubetumi Afa Onyankopɔn Adamfo?\n1, 2. Bobɔ nnipa bi a Yehowa faa wɔn adamfo din.\nHENA na wopɛ no adamfo? Obiara pɛ obi a obetumi ne no abɔ. Worefa adamfo a, wobɛhwɛ obi a ɔyɛ nipa pa, na ne suban nso yɛ wo fɛ.\n2 Yehowa Nyankopɔn tumi fa nnipa adamfo. Abraham sei na ɔyɛ Yehowa adamfo. (Yesaia 41:8; Yakobo 2:23) Dawid nso, na ɔyɛ Yehowa adamfo. Yehowa kae sɛ Dawid yɛ ‘ɔbarima a me koma da no so.’ (Asomafo Nnwuma 13:22) Odiyifo Daniel nso, Yehowa ma no hui sɛ ‘ɔpɛ n’asɛm paa.’—Daniel 9:23.\n3. Ɛyɛɛ dɛn na Abraham, Dawid, ne Daniel bɛyɛɛ Yehowa nnamfo?\n3 Ɛyɛɛ dɛn na Abraham, Dawid, ne Daniel bɛyɛɛ Yehowa nnamfo? Yehowa ka kyerɛɛ Abraham sɛ: “Woayɛ aso ama me.” (Genesis 22:18) Enti nnipa a wɔbrɛ wɔn ho ase tie Yehowa na ɔfa wɔn adamfo. Ɔfaa ɔman mũ mpo adamfo. Yehowa ka kyerɛɛ Israel man no sɛ: “Muntie me nne, na mɛyɛ mo Nyankopɔn na mo nso moayɛ me man.” (Yeremia 7:23) Enti sɛ wo nso wopɛ sɛ woyɛ Yehowa adamfo a, ɛsɛ sɛ wotie no.\nYEHOWA BƆ NE NNAMFO HO BAN\n4, 5. Dɛn na Yehowa yɛ de bɔ ne nnamfo ho ban?\n4 Bible ka sɛ Yehowa hwehwɛ nnipa a “wɔn koma di mũ wɔ ne ho” na ‘ɔde n’ahoɔden di ma wɔn.’ (2 Beresosɛm 16:9) Yehowa hyɛ ne nnamfo bɔ wɔ Dwom 32:8 sɛ: “Mɛma woanya nhumu na makyerɛ wo ɔkwan a fa so. M’ani bɛba wo so na matu wo fo.”\n5 Ɔtamfo bi a ne ho yɛ den reko tia yɛn; ɔmpɛ sɛ yɛne Onyankopɔn bɛfa adamfo. Nanso Yehowa pɛ sɛ ɔbɔ yɛn ho ban. (Kenkan Dwom 55:22.) Yehowa nnamfo de wɔn koma nyinaa som no. Sɛ ɛto nea ɛyɛ den mpo a, yɛkɔ so ara bata ne ho. Yɛwɔ Yehowa mu awerɛhyem te sɛ dwontofo no. Ɔkae sɛ: “Ɔwɔ me nifa nti, merenhinhim da biara da.” (Dwom 16:8; 63:8) Nneɛma bɛn na Satan de siw yɛne Onyankopɔn adamfofa kwan?\n6. Asɛm bɛn na Satan atwa ato nnipa nyinaa so?\n6 Yɛasua wɔ Ti 11 sɛ Satan atwa asɛm ato Yehowa so; ose ɔyɛ ɔtorofo na onnwen nnipa ho. N’adwene ara ne sɛ, ɛsɛ sɛ anka Yehowa gyae Adam ne Hawa ma wɔn ara kyerɛ nea eye ne nea enye. Wɔn a wɔpɛ sɛ wɔyɛ Onyankopɔn nnamfo nso, Hiob nhoma no kyerɛ sɛ Satan atwa asɛm ato wɔn nyinaa so. Satan se nea yebenya afi Onyankopɔn hɔ nti na yɛsom no na ɛnyɛ sɛ yɛdɔ no. Ose, ɔde n’ani si wo so sɛ ɔbɛma woagyae Onyankopɔn som a, woyɛ hena, ɔbɛma woagyae. Ma yɛnhwɛ nea yebetumi asua afi Hiob hɔ, ne sɛnea Yehowa bɔɔ ne ho ban.\n7, 8. (a) Ná Yehowa bu Hiob sɛ ɔyɛ onipa bɛn? (b) Dɛn na Satan ka faa Hiob ho?\n7 Hena ne Hiob? Ɔyɛ ɔbarima bi a ɔtenaa ase bɛyɛ mfe 3,600 ni. Yehowa kae sɛ ɔyɛ onipa pa, na na obiara nte sɛ ɔno asase so. Ná Hiob wɔ obu kɛse ma Onyankopɔn, na na okyi bɔne nso. (Hiob 1:8) Yebetumi aka sɛ na Hiob yɛ Yehowa adamfo paa.\n8 Satan kae sɛ ɛnyɛ adwempa na Hiob de resom Onyankopɔn. Ɔka kyerɛɛ Yehowa sɛ: “Ɛnyɛ wo na woabɔ ɔno ne ne fie ne nea ɔwɔ nyinaa ho ban ahyia? Woahyira ne nsa ano adwuma so, na ne nyɛmmoa nso, wɔn ase atrɛw asase so. Afei wopɛ a, fa wo nsa ka nea ɔwɔ nyinaa, na hwɛ sɛ ɔrennyina w’anim nnome wo anaa.”—Hiob 1:10, 11.\n9. Dɛn na Yehowa maa Satan kwan sɛ ɔnyɛ Hiob?\n9 Satan kae sɛ nea Hiob benya afi Onyankopɔn hɔ nti na ɔresom no. Ɔsan kae sɛ obetumi ama Hiob agyae Yehowa som. Yehowa ne Satan anyɛ adwene, efisɛ na onim sɛ n’adamfo Hiob dɔ no, nanso ɔmaa Satan kwan sɛ ɔnsɔ no nhwɛ.\nSATAN TUU N’ANI SII HIOB SO\n10. Sɔhwɛ bɛn na Satan ma ɛtoo Hiob? Dɛn na Hiob yɛe?\n10 Nea edi kan no, Satan maa Hiob nyɛmmoa ase hyewee. Afei nso okunkum Hiob asomfo pii. Hiob hweree biribiara. Nea etwa to koraa ne sɛ, Satan maa mframa kɛse bi bɔe, na ekunkum Hiob mma du no nyinaa. Nanso Hiob amma wei antetew ɔne Yehowa ntam. Bible ka sɛ: “Eyi nyinaa mu no, Hiob anyɛ bɔne, na wanka asɛmmɔne biara antia Onyankopɔn.”—Hiob 1:12-19, 22.\nYehowa hyiraa n’adamfo Hiob esiane ne nokwaredi nti\n11. (a) Dɛn bio na Satan de yɛɛ Hiob? (b) Dɛn na Hiob yɛe?\n11 Satan amfa anso hɔ ara. Ɔtow maa Onyankopɔn sɛ: “Fa wo nsa ka ne dompe ne ne honam, na hwɛ sɛ ɔrennyina w’anim nnome wo anaa.” Afei Satan maa yare bɔne bi bɔɔ Hiob. (Hiob 2:5, 7) Wei nso ampusuw Hiob; ɔkɔɔ so som Yehowa. Hiob kae sɛ: “Enkosi sɛ megyaa mu no, merennyaa me mũdi mu da!”—Hiob 27:5.\n12. Dɛn na Hiob yɛe a ɛmaa Satan adapaa daa adi?\n12 Ná Hiob nnim sɛ Satan atwa asɛm ato no so, na nea enti a ɔrehu amane nso, na onnim. Na n’adwene yɛ no sɛ ne haw no fi Yehowa. (Hiob 6:4; 16:11-14) Ne nyinaa mu no, Hiob antwe ne ho amfi Yehowa ho. Afei de, Satan adapaa daa adi; ɛnyɛ nea Hiob benya nti na na ɔresom Onyankopɔn. Ná Hiob dɔ Onyankopɔn, ɛno nti na Onyankopɔn faa no adamfo. Nea Satan kekae no nyinaa yɛ nkontompo!\n13. Hiob nokwaredi no kowiee sɛn?\n13 Ná Hiob nnim nea ɛrekɔ so wɔ soro, nanso odii Onyankopɔn nokware, na ɔmaa Satan yɛɛ ɔtorofo. Hiob nokwaredi nti, Yehowa hyiraa no.—Hiob 42:12-17.\nSATAN ATWA ASƐM ATO WO SO\n14, 15. Asɛm bɛn na Satan aka ato mmea ne mmarima nyinaa so?\n14 Nea ɛtoo Hiob no, wubetumi asua biribi afi mu. Yɛn nso, Satan se nea yebenya afi Yehowa hɔ nti na yɛsom no. Wohwɛ Hiob 2:4 a, wubehu sɛ Satan kae sɛ: “Nea onipa wɔ nyinaa ɔde bɛma de agye ne kra.” Ɛno ma yehu sɛ asɛm a Satan kae no fa mmea ne mmarima nyinaa ho, na ɛnyɛ Hiob nko ara. Hiob wui nyɛ nnɛ, nanso Satan da so ara retwa Yehowa mpoa na ne nkoa nyinaa nso, ɔkeka nsɛm to wɔn so. Enti Mmebusɛm 27:11 se: “Me ba, yɛ onyansafo, na ma me koma ntɔ me yam, na manya asɛm abua nea otwa me mpoa.”\n15 Wopɛ nko ara a, wubetumi atie Yehowa na woabɛyɛ n’adamfo ama Satan ayɛ ɔtorofo. Ebia ebehia sɛ woyɛ nsakrae akɛse wɔ w’abrabɔ mu ansa, nanso dɛn paa na ɛkyɛn sɛ wo ne Onyankopɔn bɛfa adamfo! Wei yɛ asɛnhia. Satan aka ato wo so sɛ, ɛto nea ɛyɛ den a, wubegyae Onyankopɔn akyidi. Ɔpɛ sɛ ɔyɛ ara ma yɛne Onyankopɔn ntam tetew. Ɔyɛ no sɛn?\n16. (a) Akwan a Satan pɛ sɛ ɔfa so sɛe yɛne Yehowa ntam no bi ne sɛn? (b) Adwene bɛn na Ɔbonsam betumi ama woanya wɔ Yehowa som ho?\n16 Satan pɛ sɛ ɔfa akwannuasa nyinaa so sɛe yɛne Onyankopɔn ntam. Otumi yɛ n’ade te sɛ “gyata a ɔbobom apɛ obi amene no.” (1 Petro 5:8) Enti sɛ w’adamfo, wo busuani anaa onipa foforo bi mpɛ sɛ wusua Bible anaa wode nea woresua no bɔ wo bra a, mma ɛnyɛ wo nwonwa. Ɛba saa a, wobɛte nka te sɛ nea Satan atow ahyɛ wo so. * (Yohane 15:19, 20) Ɛtɔ da nso a, Satan tumi yɛ ne ho sɛ “hann bɔfo.” Enti nkakrankakra, wobɛhwɛ na wama yɛagyae Yehowa som. (2 Korintofo 11:14) Sɛ Satan pɛ sɛ ɔma yegyae Yehowa som a, ɔkwan foforo a ɔfa so ne sɛ, ɔma yenya adwene sɛ yɛrentumi nyɛ nea Onyankopɔn pɛ da.—Mmebusɛm 24:10.\nDI YEHOWA MMARA SO\n17. Dɛn nti na yedi Yehowa mmara so?\n17 Sɛ yedi Yehowa mmara so a, ɛma Satan yɛ ɔtorofo. Dɛn na ɛbɛboa ma yɛayɛ osetie? Bible ka sɛ: “Fa wo koma nyinaa ne wo kra nyinaa ne w’ahoɔden nyinaa dɔ Yehowa wo Nyankopɔn.” (Deuteronomium 6:5) Yɛdɔ Yehowa nti na yedi ne mmara so. Sɛ yɛma Yehowa dɔ didi yɛn mu a, biribiara a ɔbɛka sɛ yɛnyɛ no, yɛrempopo yɛn ti. Ɔsomafo Yohane kyerɛw sɛ: “Eyi ne nea Onyankopɔn dɔ kyerɛ, sɛ yebedi n’ahyɛde so; na n’ahyɛde nyɛ den.”—1 Yohane 5:3.\n18, 19. (a) Nneɛma a Yehowa se ɛyɛ bɔne no bi ne nea ɛwɔ he? (b) Yɛyɛ dɛn hu sɛ Yehowa renka da sɛ yɛnyɛ biribi a ɛboro yɛn ahoɔden so?\n18 Ɛnde, nneɛma bɛn na Yehowa aka sɛ ɛyɛ bɔne? Sɛ wopɛ sɛ wuhu bi a, hwɛ adaka a wɔato din “ Ma Nea Yehowa Kyi Nyɛ Wo Tan.” Nneɛma no bi wɔ hɔ a wuhu a, mfiase no ɛbɛyɛ wo sɛ ɛnyɛ bɔne. Nanso sɛ wokenkan kyerɛw nsɛm a ɛkeka ho no, na wudwennwen ho kɔ akyiri a, wubehu sɛ nyansa wom paa sɛ yedi Yehowa mmara so. Ebia wubehu sɛ ɛsɛ sɛ woyɛ nsakrae bi wɔ w’asetena mu. Ebetumi aba sɛ woremfa no ahogono, nanso woyere wo ho a, ɛbɛma woabɛyɛ Onyankopɔn adamfo a onni wo ho agorɔ; w’ani begye na w’asom adwo wo. (Yesaia 48:17, 18) Yɛyɛ dɛn hu sɛ nsakrae biara a ehia sɛ yɛyɛ no, yebetumi ayɛ?\n19 Yehowa renka da sɛ yɛnyɛ biribi a ɛboro yɛn ahoɔden so. (Deuteronomium 30:11-14) Yehowa yɛ yɛn adamfo paa, na onim yɛn sen sɛnea yenim yɛn ho. Nea yebetumi ayɛ ne nea yɛrentumi nyɛ nyinaa onim. (Dwom 103:14) Ɔsomafo Paulo ka sɛ: “Onyankopɔn yɛ ɔnokwafo, na ɔremma wɔnsɔ mo nhwɛ ntra nea mubetumi, na mmom ɔbɛma kwan abɛda sɔhwɛ no ho a mode befi mu, na moatumi agyina ano.” (1 Korintofo 10:13) Yegye di paa sɛ Yehowa bɛma yɛn ahoɔden a yehia na yɛatumi ayɛ nea ɛteɛ bere nyinaa. Ɔbɛma wo “tumi a ɛboro onipa de” so, na aboa wo ma woatumi agyina ɔhaw ano. (2 Korintofo 4:7) Yehowa boaa Paulo wɔ mmere a ɛtete saa mu ma enti otumi kae sɛ: “Ade nyinaa mu mewɔ ahoɔden, nea ɔhyɛ me den no nti.”—Filipifo 4:13.\nMA W’ANI NNYE NEA ONYANKOPƆN PƐ HO\n20. Su bɛn na ɛsɛ sɛ wusuasua? Adɛn ntia?\n20 Sɛ yɛpɛ sɛ yɛfa Yehowa adamfo a, ɛnde biribiara a Yehowa aka sɛ ɛyɛ bɔne no ɛsɛ sɛ yegyae. Nanso ɛno nko ara nnɔɔso. (Romafo 12:9) Onyankopɔn nnamfo deɛ, ade a Onyankopɔn ani gye ho nko ara na wɔyɛ. Hwɛ sɛnea Bible ka wɔn ho asɛm wɔ Dwom 15:1-5. (Kenkan.) Yehowa wɔ su te sɛ “ɔdɔ, anigye, asomdwoe, abodwokyɛre, ayamye, papayɛ, gyidi, odwo, ahosodi.” Enti obiara a ɔpɛ sɛ ɔyɛ n’adamfo no, ɛsɛ sɛ osuasua no.—Galatifo 5:22, 23.\n21. Wobɛyɛ dɛn asuasua Onyankopɔn suban?\n21 Onyankopɔn su a yɛabobɔ so yi yɛ fɛ paa. Wobɛyɛ dɛn asuasua? Ɛsɛ sɛ wusua Bible daa na ama woahu nea Yehowa pɛ. (Yesaia 30:20, 21) Woyɛ saa a, ɔdɔ a wowɔ ma Yehowa no bɛyɛ kɛse, na wobɛyere wo ho ayɛ n’apɛde.\n22. Woyɛ Yehowa apɛde a, dɛn na wubenya?\n22 Nsakrae a ɛsɛ sɛ woyɛ no, yebetumi de atoto sɛnea obi worɔw atade dedaw gu hɔ na ɔhyɛ foforo ho. Bible ka sɛ, ɛsɛ sɛ ‘wuyi nipasu dedaw no’ na wohyɛ “nipasu foforo.” (Kolosefo 3:9, 10) Ɛwom, ɛrenyɛ mmerɛw, nanso Yehowa ahyɛ bɔ sɛ, sɛ yetumi yɛ nsakrae na yɛkɔ so tie no a, ɔbɛma yɛn “akatua” kɛse. (Dwom 19:11) Enti yere wo ho yɛ Yehowa apɛde na ma Satan nyɛ ɔtorofo. Ɛnyɛ akatua a wobenya nti na ɛsɛ sɛ wosom Yehowa, na mmom ɔdɔ a wowɔ ma no ntia. Woyɛ saa a, wobɛyɛ Onyankopɔn adamfo a onni wo ho agorɔ koraa!\n^ nky. 16 Ɛnkyerɛ sɛ, sɛ obi pɛ sɛ ɔma wugyae Bible sua a, Satan na abɔ no paa. Nanso Satan ne “wiase yi nyame,” na “wiase nyinaa da [ne] tumi mu.” Enti sɛ nnipa bi mpɛ sɛ yɛsom Yehowa a, ɛnyɛ nwonwa.—2 Korintofo 4:4; 1 Yohane 5:19.\nMA NEA YEHOWA KYI NYƐ WO TAN\nNna mu nkitahodi a Bible kasa tia\nLeviticus 20:10, 13, 15, 16; Romafo 1:24, 26, 27, 32; 1 Korintofo 6:9, 10\nDeuteronomium 18:9-13; 1 Korintofo 10:21, 22; Galatifo 5:20, 21\n1 Korintofo 10:14\n1 Korintofo 5:11\nLeviticus 6:2, 4; Efesofo 4:28\nMmebusɛm 6:16, 19; Kolosefo 3:9; Adiyisɛm 22:15\nDwom 11:5; Mmebusɛm 22:24, 25; Malaki 2:16; Galatifo 5:20, 21\nKasa fĩ ne nseku\nLeviticus 19:16; Efesofo 5:4; Kolosefo 3:8\nNneɛma a wɔde mogya yɛ a Bible kasa tia\nGenesis 9:4; Asomafo Nnwuma 15:20, 28, 29\nObi a ɔnhwɛ n’abusua\nAkodi ne amanyɔsɛm\nYesaia 2:4; Yohane 6:15; 17:16\nSigaret ne nnubɔne\nMarko 15:23; 2 Korintofo 7:1\nNOKWASƐM 1: YEHOWA NNAMFO TIE NO\n“Muntie me nne, na mɛyɛ mo Nyankopɔn na mo nso moayɛ me man.”—Yeremia 7:23\nWubetumi afa Onyankopɔn adamfo anaa?\nGenesis 22:18; Yakobo 2:23\nAbraham bɛyɛɛ Onyankopɔn adamfo, efisɛ otiee Onyankopɔn, na onyaa ne mu gyidi.\n2 Beresosɛm 16:9\nYehowa bɛboa wɔn a wotie no.\nDwom 25:14; 32:8\nYehowa ma ne nnamfo nhumu.\nYehowa di boa ne nnamfo.\nNOKWASƐM 2: HIOB AMMA BIRIBIARA ANTETEW ƆNE ONYANKOPƆN NTAM\n“Eyi nyinaa mu no, Hiob anyɛ bɔne, na wanka asɛmmɔne biara antia Onyankopɔn.”—Hiob 1:22\nSɔhwɛ bɛn na Satan ma ɛtoo Hiob, na dɛn na Hiob yɛe?\nSatan kae sɛ ɛnyɛ adwempa na Hiob de resom Onyankopɔn na ɔnnɔ no.\nYehowa maa Satan kwan ma ɔsɛee Hiob nneɛma nyinaa, na ɔde yare bɔne bi mpo bɔɔ no.\nNá Hiob nnim nea nti a ɔrehu amane saa, nanso wantwe ne ho amfi Yehowa ho.\nNOKWASƐM 3: SATAN PƐ SƐ ƆTETEW WO NE YEHOWA NTAM\n“Nea onipa wɔ nyinaa ɔde bɛma de agye ne kra.”—Hiob 2:4\nDɛn na Satan reyɛ a ɔpɛ sɛ ɔde sɛe yɛne Yehowa ntam?\n2 Korintofo 11:14\nSatan pɛ sɛ ɔdaadaa yɛn ma yɛyɛ Yehowa so asoɔden.\nƆma yenya adwene sɛ yɛrentumi nyɛ nea Yehowa pɛ da.\nSatan de sɔhwɛ ba yɛn so.\nTie Yehowa na yɛ n’adamfo. Woyɛ saa a, wobɛma Satan ayɛ ɔtorofo.\nNOKWASƐM 4: YƐDƆ YEHOWA NTI NA YETIE NO\n“Eyi ne nea Onyankopɔn dɔ kyerɛ, sɛ yebedi n’ahyɛde so.”—1 Yohane 5:3\nWobɛyɛ dɛn ayɛ Yehowa adamfo?\nFi koma mu dɔ Onyankopɔn. Ɛbɛboa wo ama woayɛ n’apɛde.\nYesaia 48:17, 18\nWutie Yehowa a, w’asom bedwo wo.\nNya awerɛhyem sɛ Yehowa nka da sɛ yɛ biribi a ɛboro w’ahoɔden so.\nYɛ nea ɛteɛ na Yehowa bɛma wo ahoɔden a wuhia.


Onyankopɔn Adwene a Yebenya Wɔ Nkwa Ho - Yehowa Adansefo Intanɛt Dwumadibea\nOnyankopɔn Adwene a Yebenya Wɔ Nkwa Ho\nOnyankopɔn bu nkwa dɛn?\nOnyankopɔn bu nyinsɛn a wotu gu dɛn?\nƆkwan bɛn so na yɛkyerɛ sɛ yebu nkwa?\nODIYIFO Yeremia kae sɛ: “[Yehowa, NW ] ne nokware Nyankopɔn no, ɔne Onyankopɔn teasefo.” (Yeremia 10:10) Afei nso, Yehowa Nyankopɔn ne nneɛma a nkwa wom nyinaa Bɔfo. Abɔde a wɔwɔ soro ka kyerɛɛ no sɛ: “Wo na wobɔɔ nneɛma nyinaa, na wo pɛ nti na ɛwowɔ hɔ na wɔbɔe.” (Adiyisɛm 4:11) Wɔ ayeyi dwom bi a Ɔhene Dawid to maa Onyankopɔn mu no, ɔkae sɛ: “Wo nkyɛn na nkwa nsuti wɔ.” (Dwom 36:9) Enti, nkwa yɛ akyɛde a Onyankopɔn de ma.\n2 Yehowa na ɔhwɛ yɛn nkwa so nso. (Asomafo Nnwuma 17:28) Ɔno na ɔma yɛn aduan a yedi, nsu a yɛnom, mframa a yɛhome, ne asase a yɛte so no. (Asomafo Nnwuma 14:15-17) Yehowa ayɛ saa nneɛma yi wɔ ɔkwan bi a ɛma asetra yɛ anigye so. Nanso sɛ yebenya asetram anigye akosi ase a, ɛsɛ sɛ yesua Onyankopɔn mmara na yedi so.—Yesaia 48:17, 18.\nOBU A YEBENYA AMA NKWA\n3 Onyankopɔn pɛ sɛ yenya obu ma yɛn ankasa nkwa ne afoforo de nso. Sɛ nhwɛso no, wɔ Adam ne Hawa bere so no, wɔn ba Kain bo fuw ne nua kumaa Habel denneennen. Yehowa bɔɔ Kain kɔkɔ sɛ n’abufuw no betumi ama wayɛ bɔne a anibere wom. Kain buu n’ani guu saa kɔkɔbɔ no so. ‘Ɔtow hyɛɛ ne nua Habel so kum no.’ (Genesis 4:3-8) Yehowa twee Kain aso wɔ ne nua no a okum no no ho.—Genesis 4:9-11.\n4 Wɔ asɛm yi akyi mfirihyia mpempem pii no, Yehowa maa Israel man no mmara a ɛbɛboa wɔn ma wɔasom Yehowa wɔ ɔkwan a ɛsɔ n’ani so. Esiane sɛ odiyifo Mose na wɔnam no so de mmara ahorow yi mae nti, ɛtɔ mmere bi a wɔfrɛ no Mose Mmara. Mose Mmara no fã bi kae sɛ: “Nni awu.” (Deuteronomium 5:17) Eyi maa Israelfo no hui sɛ Onyankopɔn bu nnipa nkwa, enti ɛsɛ sɛ nnipa nso bu afoforo nkwa.\n5 Na abofra a ɔhyɛ yafunum nkwa nso ɛ? Sɛnea Mose Mmara no kyerɛ no, ná ɛyɛ bɔne sɛ wobekum abofra a ɔhyɛ ne na yam. Yiw, nkwa a ɛte saa mpo som bo wɔ Yehowa anim. (Exodus 21:22, 23; Dwom 127:3) Eyi kyerɛ sɛ ɛyɛ bɔne sɛ wobetu nyinsɛn agu.\n6 Nneɛma a ɛkyerɛ sɛ yɛwɔ obu ma nkwa no bi ne adwene a ɛfata a yebenya wɔ yɛn yɔnko nnipa ho. Bible ka sɛ: “Obiara a ɔtan ne nua no yɛ wudifo, na munim sɛ owudifo biara nni hɔ a daa nkwa te ne mu.” (1 Yohane 3:15) Sɛ yɛpɛ sɛ yenya daa nkwa a, ɛsɛ sɛ yeyi yɛn yɔnko nnipa ho tan biara a ɛwɔ yɛn komam fi hɔ koraa, efisɛ ɔtan na ɛde basabasayɛ dodow no ara ba. (1 Yohane 3:11, 12) Ehia sɛ yesua sɛ yɛbɛdodɔ yɛn ho yɛn ho.\nYƐKYERƐ OBU MA NKWA\ndenam abofra a ɔhyɛ yafunum a yɛrenkum no so\ndenam abrabɔ a ɛho ntew biara a yegyae no so\ndenam yɛn yɔnko nipa ho tan biara a yeyi ﬁ yɛn komam koraa no so\n7 Na obu a yebenya ama yɛn ankasa nkwa nso ɛ? Nnipa mpɛ sɛ wowu, nanso ebinom de anigye sesa wɔn nkwa. Sɛ nhwɛso no, nnipa pii nom tawa anaa sigaret, wii, anaa nnubɔne afoforo de gye wɔn ani. Nnubɔne a ɛtete saa sɛe nipadua no, na ɛtaa kunkum wɔn a wɔnom no. Onipa a ɔkɔ so nom saa nnubɔne yi mmu nkwa sɛ ɛyɛ ade kronkron. Saa nneyɛe yi ho ntew wɔ Onyankopɔn anim. (Romafo 6:19; 12:1; 2 Korintofo 7:1) Sɛ yɛbɛsom Onyankopɔn wɔ ɔkwan a ɛsɔ n’ani so a, ɛsɛ sɛ yegyae nneyɛe a ɛtete saa. Ɛwom sɛ ne gyae betumi ayɛ den yiye de, nanso Yehowa betumi ama yɛn ahoɔden a yehia no. Na Yehowa ani sɔ mmɔden a yɛbɔ sɛ yebebu yɛn nkwa sɛ akyɛde a ɛsom bo a ɔde ama yɛn no.\n8 Sɛ yebu nkwa a, yebehu sɛ ɛsɛ sɛ yɛyɛ ahwɛyiye bere nyinaa. Yɛbɛyɛ ahwɛyiye, na yɛremfa yɛn nkwa nto asiane mu esiane anigye nti. Yɛrenka kar basabasa, na yɛremfa yɛn ho nhyɛ agodie a basabasayɛ wom anaa ɛyɛ hu mu. (Dwom 11:5) Onyankopɔn mmara a ɔde maa tete Israelfo no kae sɛ: “Sɛ wusi dan foforo [a atifi yɛ tratraa] a, gye wo dan no atifi ban [anaa, to ɔfasu tiatiaa wɔ so], na obi amfi hɔ anhwe ase, na woamfa mogya ho asodi amma wo dan no so.” (Deuteronomium 22:8) Nea ɛne nnyinasosɛm a ɛwɔ saa mmara no mu hyia no, kɔ so hwɛ nneɛma te sɛ atrapoe a ɛwɔ wo fie yiye, sɛnea ɛbɛyɛ a obi renwatiriw wɔ so nhwe ase mpira kɛse. Sɛ wowɔ kar a, hwɛ hu sɛ ɛyɛ nea asɛm biara nni ho. Mma wo fie anaa wo kar mfa w’ankasa anaa afoforo nkwa nto asiane mu.\n9 Na aboa nkwa nso ɛ? Ɛno nso yɛ kronkron ma Ɔbɔadeɛ no. Onyankopɔn ma kwan ma yekum mmoa de yɛ aduan ne ntade, anaasɛ yekum wɔn de bɔ nnipa ho ban. (Genesis 3:21; 9:3; Exodus 21:28) Nanso, ɛyɛ bɔne sɛ yɛbɛyɛ mmoa ayayade anaasɛ yebekum wɔn de agyigye yɛn ani. Sɛ yɛyɛ saa a, ɛkyerɛ sɛ yemmmu nkwa sɛ ade kronkron koraa.—Mmebusɛm 12:10.\nOBU A YEBENYA AMA MOGYA\n10 Bere a Kain kum ne nua Habel no, Yehowa ka kyerɛɛ Kain sɛ: “Wo nua mogya nne teɛm frɛ me fi asase so.” (Genesis 4:10) Bere a Onyankopɔn kaa Habel mogya ho asɛm no, na ɛyɛ Habel nkwa ho asɛm na na ɔreka. Ná Kain akum Habel, na na ɛho abehia sɛ wɔtwe Kain aso. Ná ɛte sɛ nea Habel mogya, anaa ne nkwa, reteɛm frɛ Yehowa sɛ ommu atɛn. Wɔdaa abusuabɔ a nkwa ne mogya wɔ adi bio wɔ Noa bere so Nsuyiri no akyi. Ansa na Nsuyiri no reba no, na nnuaba, nhabamma, ne nnuan te sɛ aburow, ne nkate nkutoo na na nnipa di. Wɔ Nsuyiri no akyi no, Yehowa ka kyerɛɛ Noa ne ne mma no sɛ: “Nea ɛkeka ne ho a ɛwɔ nkwa nyinaa, ɛ́nyɛ mo aduan; mede ne nyinaa mama mo, sɛnea mede nhaban momono memaa mo no.” Nanso, Onyankopɔn de anohyeto yi maa wɔn sɛ: “Nam a ɛwɔ ne kra [anaasɛ, ne nkwa], ɛne sɛ ne mogya mu nko na munnni.” (Genesis 1:29; 9:3, 4) Ɛda adi pefee sɛ, Yehowa bu abɔde bi mogya sɛ ɛne ne nkwa wɔ abusuabɔ a emu yɛ den paa.\n11 Yɛnam di a yenni mogya so da no adi sɛ yɛwɔ obu ma mogya. Yehowa hyɛe wɔ Mmara a ɔde maa Israelfo no mu sɛ: “Obiara…a ɔyɛ ha kum aboa anaa anomaa a wodi no, onhwie ne mogya ngu na ɔmfa dɔte nkata so.…Mise Israelfo sɛ: Munnni nam biara mogya.” (Leviticus 17:13, 14) Ná Onyankopɔn ahyɛde a ɛka sɛ ɛnsɛ sɛ yedi mogya a na wɔadi kan de ama Noa bɛyɛ mfirihyia 800 a atwam no da so ara yɛ adwuma. Ná Yehowa asɛm no mu da hɔ fann: Ná n’asomfo betumi adi mmoa nam nanso na ɛnsɛ sɛ wodi wɔn mogya. Ná ɛsɛ sɛ wohwie mogya no gu fam a ɛkyerɛ sɛ, wɔresan de aboa no nkwa ama Onyankopɔn.\n12 Kristofo wɔ ahyɛde a ɛte saa ara a ɛsɛ sɛ wodi so. Asomafo no ne mmarima foforo a na wodi anim wɔ Yesu akyidifo no mu wɔ afeha a edi kan no mu hyiae sɛ wobesi ahyɛde ahorow a na ɛsɛ sɛ Kristofo asafo no mufo nyinaa di so ho gyinae. Gyinae a wosii ni: “Honhom kronkron no ne yɛn ankasa nso mpɛ sɛ yɛde adesoa foforo biara bɛto mo so, gye eyinom a ehia yi, sɛ montwe mo ho mfi nneɛma a wɔde abɔ afɔre ama abosom ne mogya ne mmoa a wɔakum wɔn a wɔanhwie wɔn mogya angu ne aguamammɔ ho.” (Asomafo Nnwuma 15:28, 29; 21:25) Enti ɛsɛ sɛ ‘yɛtwe yɛn ho fi mogya ho.’ Wɔ Onyankopɔn ani so no, saa a yɛbɛyɛ no ho hia te sɛ yɛn ho a yɛbɛtwe afi abosonsom ne nna mu ɔbrasɛe ho ara pɛ.\nSɛ wo duruyɛfo ka kyerɛ wo sɛ gyae nsa nom a, so wobɛma wɔde afa wo ntini mu ama wo?\n13 So mogya a wɔde fa ntini mu ma ka ahyɛde a ɛka sɛ yɛntwe yɛn ho mfi mogya ho no ho? Yiw. Mfatoho bi ni: Fa no sɛ oduruyɛfo bi aka akyerɛ wo sɛ gyae nsa nom. So nea ɛno bɛkyerɛ ara ne sɛ ɛnsɛ sɛ wonom nsa fa w’anom na mmom wobetumi de afa wo ntini mu ama wo? Dabida! Saa ara na yɛn ho a yɛbɛtwe afi mogya ho no kyerɛ sɛ yɛremfa ɔkwan biara so mfa mogya ngu yɛn nipaduam koraa. Enti ahyɛde a ɛka sɛ yɛntwe yɛn ho mfi mogya ho no kyerɛ sɛ ɛnsɛ sɛ yɛma obiara kwan ma ɔde mogya fa yɛn ntini mu ma yɛn.\n14 Na sɛ Kristoni bi apira paa anaasɛ ɛsɛ sɛ wɔyɛ no oprehyɛn kɛse bi nso ɛ? Fa no sɛ nnuruyɛfo ka sɛ ɛsɛ sɛ wɔma no mogya anyɛ saa a obewu. Nokwarem no, Kristoni mpɛ sɛ owu. Ɔbɛpene ayaresa foforo biara a wɔmfa mogya nni dwuma ɔkwammɔne so wom so de akora Onyankopɔn akyɛde a ɛsom bo a ɛne nkwa no so. Enti, sɛ hokwan wɔ hɔ a, ɔbɛhwehwɛ ayaresa a ɛte saa, na ɔbɛpene nnuru ahorow a wɔde besi mogya ananmu no so.\n15 So Kristoni bebu Onyankopɔn mmara so sɛnea ɛbɛyɛ a ɔbɛtra ase akyɛ kakra wɔ saa wiase yi mu? Yesu kae sɛ: “Obiara a ɔpɛ sɛ ogye ne kra nkwa no bɛhwere; nanso obiara a me nti ɔbɛhwere ne kra [anaa nkwa] no nsa bɛka.” (Mateo 16:25) Yɛmpɛ sɛ yewu. Nanso sɛ yɛbɔ mmɔden sɛ yɛbɛkora nkwa a yɛwɔ mprempren yi so denam Onyankopɔn mmara a yebebu so so a, yebetumi ahwere daa nkwa. Ɛnde, nyansa wom sɛ yɛde yɛn ho bɛto Onyankopɔn mmara a ɛteɛ no so, na yɛanya ahotoso koraa sɛ, sɛ biribi nti yewu a, yɛn Nkwamafo no bɛkae yɛn wɔ owusɔre mu, na wasan de yɛn nkwa a ɛyɛ akyɛde a ɛsom bo no ama yɛn bio.—Yohane 5:28, 29; Hebrifo 11:6.\n16 Ɛnnɛ, Onyankopɔn asomfo anokwafo asi gyinae pintinn sɛ wobedi n’akwankyerɛ a ɛfa mogya ho no so. Wɔrenni mogya biara. Saa ara nso na wɔrennye mogya wɔ wɔn ayaresa mu.* Wogye di paa sɛ mogya Yɛfo no nim nea eye ma wɔn sen obiara. So wugye di sɛ ɛte saa?\nADE KORO PƐ A NA ƐFATA SƐ WƆDE MOGYA YƐ\nWobɛyɛ dɛn atumi akyerɛ obu ama nkwa ne mogya?\n17 Mose Mmara no sii ade koro pɛ a ɛfata a wobetumi de mogya ayɛ so dua. Ɛdefa ɔsom a na ɛsɛ sɛ tete Israelfo de ma ho no, Yehowa hyɛe sɛ: “Ɔhonam kra [anaa, nkwa] wɔ mogya no mu, na mede mama mo, afɔremuka no so sɛ wɔmfa mpata mma mo kra; na mogya na wɔde pata ma ɔkra.” (Leviticus 17:11) Sɛ na Israelfo yɛ bɔne a, na wobetumi ahwehwɛ bɔne fafiri denam aboa bi a wɔde bɛbɔ afɔre na wɔde ne mogya no bi apetepete afɔremuka no so wɔ ntamadan no mu, ne akyiri yi, wɔ Onyankopɔn asɔrefie hɔ so. Ade koro pɛ a na ɛfata sɛ wɔde mogya yɛ ne afɔrebɔ a ɛtete saa.\n18 Nokware Kristofo nhyɛ Mose Mmara no ase enti wɔmfa mmoa mmɔ afɔre, na wɔmfa mmoa mogya mpetepete afɔremuka bi so. (Hebrifo 10:1) Nanso, mogya a na wɔde petepete afɔremuka so wɔ tete Israel no twee adwene sii afɔrebɔ a ɛsom bo, Onyankopɔn Ba Yesu Kristo de no so. Sɛnea yehui wɔ nhoma yi Ti 5 no, Yesu de ne desani nkwa bɔɔ afɔre maa yɛn denam ne mogya a ɔma wohwie gui sɛ afɔrebɔde no so. Afei, ɔforo kɔɔ soro, na ɔde ne mogya a wohwie gui no bo a ɛsom no kɔmaa Onyankopɔn prɛko. (Hebrifo 9:11, 12) Ɛno na na wobegyina so de yɛn bɔne afiri yɛn, na ebuee kwan a ɛbɛma yɛanya daa nkwa nso. (Mateo 20:28; Yohane 3:16) Hwɛ sɛnea dwuma a wɔde saa mogya no dii no so aba yɛn mfaso kɛse! (1 Petro 1:18, 19) Ɛyɛ Yesu mogya a ɛfata a ohwie gui no mu gyidi a yebenya so nkutoo na yɛnam betumi anya nkwagye.\n19 Yebetumi ada Yehowa Nyankopɔn ase pii wɔ nkwa a ofi ɔdɔ mu de ama yɛn no ho! Na so ɛnsɛ sɛ ɛno kanyan yɛn ma yɛka hokwan a ɛwɔ hɔ sɛ yebetumi afa Yesu afɔrebɔ no mu gyidi so anya daa nkwa no ho asɛm kyerɛ afoforo? Sɛ yedwen yɛn yɔnko nnipa nkwa ho sɛnea Onyankopɔn dwen nnipa nkwa ho no a, ɛbɛka yɛn ma yɛde anigye ne nsi ayɛ eyi. (Hesekiel 3:17-21) Sɛ yɛde nnamyɛ di asɛyɛde yi ho dwuma a, yebetumi aka asɛm a ɔsomafo Paulo kae no bi sɛ: “Me ho afi nnipa nyinaa mogya ho, efisɛ mamfa Onyankopɔn agyinatu biara ankame mo.” (Asomafo Nnwuma 20:26, 27) Onyankopɔn ne n’atirimpɔw ho asɛm a yɛka kyerɛ afoforo no yɛ ɔkwan pa a yɛfa so kyerɛ sɛ yɛwɔ obu a ɛsen biara ma nkwa ne mogya.\nNkwa yɛ akyɛde a Onyankopɔn de ma.—Dwom 36:9; Adiyisɛm 4:11.\nNyinsɛn a wotu gu yɛ bɔne, efisɛ abofra a ɔhyɛ yafunum nkwa som bo ma Onyankopɔn.—Exodus 21:22, 23; Dwom 127:3.\nYɛkyerɛ obu ma nkwa denam nkwa a yɛmmfa nnto asiane mu ne di a yenni mogya so.—Deuteronomium 5:17; Asomafo Nnwuma 15:28, 29.\n* Sɛ wopɛ nnuru a wɔde si mogya ananmu ho nsɛm a, hwɛ How Can Blood Save Your Life? (Ɛbɛyɛ Dɛn na Mogya Betumi Agye Wo Nkwa?) nhomawa a Yehowa Adansefo atintim no kratafa 13-17.\n1. Hena na ɔbɔɔ nneɛma a nkwa wom nyinaa?\n2. Dɛn na Onyankopɔn yɛ de hwɛ yɛn nkwa so?\n3. Onyankopɔn buu kum a wokum Habel no dɛn?\n4. Ɔkwan bɛn so na Onyankopɔn sii hia a ehia sɛ yenya nkwa ho adwene a ɛfata so dua wɔ Mose Mmara no mu?\n5. Ɛsɛ sɛ yebu nyinsɛn a wotu gu dɛn?\n6. Dɛn nti na ɛnsɛ sɛ yɛtan yɛn yɔnko nnipa?\n7. Nneɛma a yɛyɛ a ɛkyerɛ sɛ yemmmu nkwa no bi ne dɛn?\n8. Dɛn nti na ɛsɛ sɛ yɛkɔ so yɛ ahwɛyiye bere nyinaa?\n9. Sɛ yebu nkwa a, dɛn na yɛremfa nyɛ mmoa?\n10. Ɔkwan bɛn so na Onyankopɔn ada no adi sɛ nkwa ne mogya wɔ abusuabɔ?\n11. Dwuma a wɔde mogya di bɛn na Onyankopɔn abara fi Noa bere so?\n12. Ahyɛde a ɛfa mogya ho a wɔnam honhom kronkron so de mae wɔ afeha a edi kan no mu bɛn na ɛda so ara yɛ adwuma nnɛ?\n13. Fa mfatoho kyerɛkyerɛ nea enti a mogya a wɔde fa ntini mu ma no ka ahyɛde a ɛka sɛ yɛntwe yɛn ho mfi mogya ho no ho.\n14, 15. Sɛ nnuruyɛfo ka sɛ ɛsɛ sɛ wɔma Kristoni bi mogya a, ɔbɛyɛ n’ade dɛn, na dɛn ntia?\n16. Gyinae pintinn bɛn na Onyankopɔn asomfo asi afa mogya ho?\n17. Wɔ tete Israel no, na dɛn ne ade koro pɛ a na wɔde mogya yɛ ma ɛsɔ Yehowa Nyankopɔn ani?\n18. Mfaso ne nhyira bɛn na yebetumi anya afi Yesu mogya a ohwie gui no so?\n19. Dɛn na ɛsɛ sɛ yɛyɛ na ama yɛn “ho afi nnipa nyinaa mogya ho”?


Ghana Onuonyamfo ne Ɔmanpanyin a ɔdi kan\nKwame Nkrumah yɛ Gaanani a ɔyɛɛ amansɛm.\nNna ne maame yɛ Elizabeth Nyanibah a nna ɔfi Anɔna Ebusua mu. Ne papa so nna ɔyɛ Kofi Ngonloma a nna ɔfi Asona Ebusua mu. Ɔwarre Helena Ritz Fathia Nkrumah Mumu-Ɔpɛnimba 31 afe 1958 mu. Ne mba yɛ ebiasa-- Francis Gokeh; Sarmiah Yarba na Sekou Ritz.\nNea Kwame Nkrumah yɛɛ a ɛma ne din terɛw ne sɛ ɔgyee fahodi firi Ngyiresi man maa Sika Mpoano, na ɔsesa ne din frɛɛ no Gaana. Abere no, na ɔyɛ Gaana ɔmanpanin a ɔdi kan.\nKwame Nkrumah yε Ghanafo omanpanyin a odi kan. Ɔno na obuu yεn man no maa no yε keseε sεnea ete εnnε yi (Independence fawohodie wɔ 06.03.1957)\n1 N'awo mu ne N'adesua\n3 Africa sane ba\n4 Ghana Fawohodi\n7 Ne asehwe, Asutware ne Wu\n8 Kwame Nkrumah Ndwuma\nN'awo mu ne N'adesuaEdit\nWɔwoo Kwame Nkrumah wɔ Nkrɔful wɔ ɛbɔ 21, 1909. Edin a wɔtoo no ne Francis Nwia-Kofi Ngonloma. ɔkɔɔ Achimota School, Roman Catholic Seminary wɔ Amisano, a ɔsan kyerɛɛ ade wɔ Catholic School wɔ Aɔim. ɔkɔɔ Amɛrika a, ɛhɔ na ɔkɔɔ Lincoln University ne University of Pennsylvania. Abibisuafo kuo a ɛwɔ Amɛrika ne Kanada sii no Prɛsidɛnt ɛwɔ wɔn kuw ne so.\nɔkɔɔ London, na Ohyiaa George Padmore a ɛhɔ na ɔhyɛɛ Abibiman faahodie ho nhyehyɛe. Sukuupɔn ahorow pii bɔɔ n'aba so wɔ dwuma pa a ɔhyɛɛ ase no.\nAfrica sane baEdit\nKwame Nkrumah san baa Ghana afe 1947 bɛboaa United Gold Coast Convention kuw a na Joseph Boakye Danɛuah di anim. Ghana faahodie nsɛm ho na wɔbɔɔ mmɔden. Afe 1948 mu no, polisfo to kɔtoo abibi eɔ-servicemen bi so tuo a na wɔrenantew retia aban no wɔ asetena a ɛyɛɛ den no. Aban no faa basabasayɛ no sɛ UGCC to nsanodwuma na wɔkyeree wɔn mpanyinfo dodow no hyɛɛ fie ase. Eyi de amande ne adesɛe sanee Kumasi, Accra ne nkurow ahorow pii. Aban no huu ssa no, woyii UGCC mpanyinfo a Kwame Nkrumah ka ho, efii fie ase hɔ. Eyi de anuonyam pii baa Nkrumah ne mpanyinfo a wɔkyeree wɔn so. Afei na amanfoɔ nyinaa ani da UGCC ahoɔden ne Ghana faahodie a obenya so.\nNkrumah kɔɔ nkurase ne mpɔtam pii twee amansan adwen baa Ghana faahodie ho. Kokoo kuafo ne nnwuma kuw pii wɔn ani nnye ɔman no ne wɔn asetena mu no, taa Nkrumah akyi a afe 1949 mu no, ɔtee ammaneɛkuw foforo a ɔfrɛɛ no “The Convention People's Party (CPP)”.\nAhodwan nti, Britain man a na odi Ghana so saa bere no, penee sɛ ɔman no bɛkyerɛw mmra foforo. Nkrumah frɛɛ nnipa ne nnwumakuw pɔtee, ahemfo, akuafo ne ɔman no mpanyinfo na wɔkyerɛwee mmra foforo maa ɔman Ghana. Mmra no mu no, wobisaa sɛ abibifo benya tumi wɔ ɔman no nhyehyɛe mu. Eyi ekyi no, wobisaa faahodie maa ɔman Ghana.\nMmra foforo yi annkɔ yie wɔ aborɔfo no hɔ, na wɔampene sɛ emu mmisae no bɛba mu. Eyi hyɛɛ Nkrumah abufuw na ɔtoo nsa frɛɛ nnwumakuw ne Ghanafo nyinaa sɛ wɔnfa asoɔden nhyia Britain mmra ne nhyehyɛe a wɔakyerɛw sɛ ɔman no nni so. Saa nti wɔsan kyeree Nkrumah kɔtoo fie ase mfe mmiɛnsa. Eyi hyɛɛ Ghanaman mma dodow ahoɔyaw na wɛkekaa wɔho kɔboaa CPP kuw noo tiaa Britain mmra a wɔahyehyɛw no. Na Nkrumah ne mpanyimfo dodow no wɔ fiease nso afei na nnipa pii ani abere kwan a aborɔfo no de ɔman no refa.\nAhometew ne amannehu maa Britain fo no faa adwen sɛɛ wɔbefi Ghana asaase so. Afe 1951 mu no, wɔhyehyɛɛ abatoɔ a edi kan wɔ abibiman Afrika mu. Nkrumah dii nkunim na wɔtoo nsa eyii no fii fie ase de no sii Aban Nhyehyɛe Bedwani anaa “Leader of Government Business”. Woyii no Ogyefuo 12, 1951 na n'amaneɛkuw CPP nyaa mmrahyɛbedwa nkongua 34 efi 38 mu bere a ɔdaso wɔ fiease Britain aban ntamgyinani a wɔfrɛ no Charles Arden-Clarke ka kyerɛɛ Nkrumah se ɔnhyehyɛ aban foforo a asɛm a etwa to no ne sɛ, eyi nyinaa ekyi no, ɔman Ghana benya ne faahodie. Asɛm yi bedii so bere a Britain aban no yii ntamgyinani Arden-Clarke na ɔman Ghana nso tow aba foforo afe 1960 mu esii Nkrumah Ghana ɔmanpanyin.\nɔmanpanyin Nkrumah yɛɛ nneɛma pii a ɛboaa Ghana nkɔsoɔ paa ara. Odii kan de Ghana nkyekyɛmu anan no nyinaa bɛyɛɛ biako na ɔsan hwɛɛ so yɛɛ ɔmanpanyin adwuma a wɔde ama no. Wosii sukuu, lɔrekwan, ayaresabea ne agyananbea dodow a ɛboaa sɛ Ghana mma asetena mu bɛyɛ mmerɛ. Saa mmere yi no, na amansan no ara frɛɛ Nkrumah sɛ ɔsagyefo, wɔ nea ɔbɔɔ mmɔden yɛ maa ɔman no ne emu nnipa nyinaa.\nGhana faahodie bae no, Nkrumah bɔɔ mmɔden boaa abibiman faahodie adwuma no efisɛ na wadi kan ehyia abibifo mmadwemma te sɛ Marcus Garvey, William E.B. Dubois, Martin Luther King ne George Padmore, akenkan wɔn ankyerɛwee pii. ɔde ne nnimdeɛ ne nyansa boaa faahodie ahoboa wɔ abibiman nkurow pii so. Ade baako a ɔyɛe a nnɛ yɛdekae no ne Abibimann Nkabomkuw anaa “Organisation of African Unity” a ɔboaa ma wɔtewee.\nKwame Nkrumah baa Gaana no, ɔbaa sɛ ɔrebɛboa UGCC amanyɛ kuw no. Mber kakra ba mu no, ɔhunu no sɛ na UGCC mpanimfo no nne no nyɛ adwene sɛ Sika Mpoano bɛtumi agye ne fahodi ntɛmtɛm ara.\nDɛm nti, ɔteww ne ho kɔhyiaa amanyɛ kuw foforo a wɔfrɛ no CPP.\nNkrumah hwehwɛɛ kwan a ɔbɛfa so ahyehyɛ Ghana mpontu. N'adwen yɛɛ no sɛ, ansa Ghana betumi adi ne ho ni sɛ ɔman a wanya ne faahodie no, ɛwɔ sɛ otumi yɛ nea ehia no nyinaa a amanɔne mmoa biara nka ho. Eyi nti sika a saa mmere no kokoo dodow a ɔman no tɔn yɛ no debaa yɛ no, ɔde hwɛɛ nnuma foforo a wɔbɔɔ ɔman no ka yiye. Nnuma no pii annkɔ awiei pa na ɛkɔbaa sɛ sika pii a ɔde hyɛɛ nnwuma no mu no annfa papa biara amma. Amanɔne mmuae na anka apɛ sɛ oyi Ghana fi mu nso bɛyɛɛ ade a Ghana bɛhwehwɛɛ paa ara. Eyi nti Ghana a anka ɛyɛ asikaman titiriw wɔ abibman mu no, bɛdanee ɔman aserɛfo a odi ohia yie.\nNe asehwe, Asutware ne WuEdit\nAfe 1954 mu no, nneɛma pii sii wɔ ɔman no mu a wɔdanee Ghana ne Nkrumah asetena mu. Saa afe no, Nkrumah san dii nkunim wɔ aba a wɔtooe no mu. Afei kokoo bo nso kɔɔ so pa ara yiye. Sika a efii kokoo dwa no mu bae no, ankɔ akuafo no hɔ na mmom, Nkrumah hyehyɛ sɛ wɔde sika no bɛyɛ mpontunnwuma a eyi annyɛ akuafo no anigye koraa. ɔsan hyehyɛɛ mmra abien bi a wɔfrɛ wɔn “Trade Union Act” ne “Preventive Detection Act” a wɔde akasakasa ne nwiinwi hyɛɛ amanfo ano. “Trade Union Act” no kyerɛɛ sɛ ɛnsɛ sɛ obiara de n'adwumayɛde bɛto hɔ sɛ n'asetena mu ayɛ den ntti anaa ɔpɛ biribi efi aban hɔ. “Preventive Detention Act” no nso kyerɛɛ sɛ obiara a ɔyɛɛ nea ɛkyerɛɛ sɛ ɔmpɛ aban no nhyehyɛe anaa onyaae anka Nkrumah nnyɛ ɔmanpanyin bio no, wɔkye no de non hyɛɛ fie ase a nsɛmmisa biara nka ho koraa. Nkrumah hwehwɛɛ mpontuhare kwan a ɔde Ghana bɛfa na saa kwan no so no, na ɛwɔ sɛ obiara a nya mpontu no bi a nnyɛ wɔn a wɔyeɛɛ adwuma no nko. Eyi maa Nkrumah ne n'aban ho nsɛm yɛɛ amanfo pii abufuw. N'aban no mu nnipa nom bi nso de tumi a wɔwɔ no gyee adwuma fii adwumayɛfo no hɔ sɛnea wɔn nso wobenya sika. Wɔn a na ɛwɔ sɛ wɔka aban no asɛesɛm kyerɛ ɔmanpanyin no nso gyaee efisɛ na wosuro sɛ wɔka a, Nkrumah beyi wɔn adi. Eyi nti na ɛyɛ nnipa pii sɛ wɔnho nhia aban no ne Nkrumah bio. Nkrumah nso hunuu sɛ nnipa dodow no mpɛ n'asɛm bio no, ɔde asurooow etwaa amanneɛkuw foforo a wɔwɔ ɔman no mu koraa na osii ne ho ɔmanpanyin kosi ne wu bere. ɔhyehyɛɛ saa mmra yi wɔ afe 1964 mu.\nNkrumah adwen da mpontu ho no nti no, ɔpene maa Amɛrikafo besii Akosombo Dam no sɛ ɛmma anyinam ahoɔden a ehia sɛ ɔman no de betu mpon. ɔman no de sika a wɔasrɛ na esii efidie no nti ɔbɔɔ ka yiye. Esan sɛ ɛwɔ dɛ ɔman no atua sika no nti no, ɔbɔɔ kokoo kuafo no ka yiye. Eyi de ahoɔyaw hyɛɛ akuafo ne Ghanafo pii ho tiaa Nkrumah. Afei na nnipa pii abrɛ Nkrumah na ne mmere nso aso. N'anuonyam kɔɔ so wɔ aman foforo hɔ nso na onnim sɛ ne mmere aso sɛ obefi ɔmanpanyin gua no so. Wɔ Ogyefuo 1966 mu no, bere a Nkrumah kɔɔ Beijing, wɔ China no, wotuu no ade so. Kwame Nkrumah wui wɔ obi ne kurowmu. Nkrumah annsan amma Ghana. ɔtenaa Guinea na ɛhɔ na ɔkɔɔ so hwɛɛ sɛ abibiman bɛka abom ayɛ baako. Guinea ɔmanpanyin Sekou Toure hwɛɛ ne so nso na Nkrumah suro sɛ aborɔfo a wɔhwɛe ma wotuu no ade so no bɛtaa no akum no owɔ Guinea hɔ a ɔwɔ no. Eyi nti na osuro yiye. N'aduannuafo wui no, na afei ɔde aduan sie wɔ ne dan mu efisɛ na osuro sɛ obi bɛhyɛ no aduro akum no kwa. ɔbra yi mu na ɔsagyefo Kwame Nkrumah yaree. Wɔde no kɔɔ Romania kɔhwɛɛ n'ayaresa na ɛhɔ na owui wɔ ɛbɔ, 1972 mu. Wosiee no wɔ Nkrɔful a ɛyɛ baabi a wɔwoo no nso ekyiri no, wɔsan de no baa Nkran a ɛhɔ na wosii mɛmoreal tumb a nnɛ yɛdekae abibimanba panyin baako ɔyɛɛ pii boaa ne man ne abibifo nyinaa.\nKwame Nkrumah NdwumaEdit\nRetrieved from "https://ak.wikipedia.org/w/index.php?title=Kwame_Nkrumah&oldid=20816"\nLast edited on 1 Kɔtonimma 2019, at 10:29\nThis page was last edited on 1 Kɔtonimma 2019, at 10:29.


‘Wopɛ Sɛ Woyɛ Ahwɛfo Adwuma’ wɔ Kristofo asafo no mu? | Adesua\nƆwɛn-Aban—Nea Adesua Nsɛm Wom | September 2014\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mixe (North Central) Mongolian Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Tswana Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Waray-Waray Wolaita Xhosa Yoruba Zulu\n‘Wopɛ Sɛ Woyɛ Ahwɛfo Adwuma’?\nMPANYIMFO mmienu ka kyerɛɛ Fernando * sɛ wɔpɛ sɛ wohu no. Ná Fernando ayɛ basaa; onnim nea enti a mpanyimfo no pɛ sɛ wohu no. Mmere kakra ni, sɛ ɔmansin sohwɛfo ba kɔ a, mpanyimfo ne Fernando susuw nsɛm ho hwɛ nea ɔbɛyɛ na watumi anya hokwan horow de asom ne nuanom wɔ asafo no mu. Eduu baabi no, na Fernando susuw sɛ ɛnyɛ ade a obenya hokwan asom sɛ ɔpanyin wɔ asafo no mu. Ɔmansin sohwɛfo asan abɛsra asafo no. Dɛn bio na mpanyimfo no wɔ ka?\nƆpanyin baako fii ase kasae, na Fernando yɛɛ aso tiei. Ɔpanyin no tĩĩ 1 Timoteo 3:1 ho kakra, na ɔkae sɛ mpanyimfo no anya krataa sɛ wɔapaw no ɔpanyin. Afei Fernando tenaa ase yiye, na obisae sɛ, “Wose sɛn?” Onua no san tĩĩ nea ɔkae no mu, na Fernando nwenwenee kakra. Ɛno akyi no, wɔbɔɔ asafo no amanneɛ sɛ wɔapaw Fernando ɔpanyin, na obiara ani gyei.\nSɛ obi pɛ sɛ onya hokwan bi wɔ asafo no mu a, ɛyɛ mfomso anaa? Ɛnte saa koraa. Sɛnea 1 Timoteo 3:1 kyerɛ no, “sɛ obi pɛ sɛ ɔbɛyɛ ahwɛfo adwuma a, na wapɛ adwuma pa.” Saa asɛm yi ahyɛ anuanom mmarima pii nkuran ma wɔanya nkɔso wɔ Yehowa som mu. Eyi ama wɔanya hokwan ahorow wɔ asafo no mu. Enti nnɛ yɛwɔ mpanyimfo ne asomfo mpempem wɔ asafo no mu. Nanso daa yenya asafo ahorow pii bɛka nea ɛwɔ hɔ no ho. Nea aka ne mmarima a wobedi anim. Ɛnde, sɛ obi pɛ ahwɛfo adwuma a, dɛn na ɛfata sɛ ɔyɛ? Na sɛ obi nnya mmɛyɛɛ ɔpanyin nso ɛ? Ɛsɛ sɛ ɔma asɛm no haw no sɛnea na ɛhaw Fernando no?\nSƐ OBI ‘PƐ AHWƐFO ADWUMA’ A, ƐKYERƐ SƐN?\nNea Hela asɛmfua a wɔkyerɛ ase “pɛ” no kyerɛ ankasa ne sɛ obi ani gye biribi ho denneennen na ɔreyere ne ho sɛ obedu ho. Ɛte sɛ aduaba akɔnnɔ-akɔnnɔ bi a ɛsɛn dua so na obi retentene atew bi. Nanso sɛ obi pɛ “ahwɛfo adwuma” a, ɛnsɛ sɛ ɔpere kitikiti sɛ ne nsa bɛka. Adɛn ntia? Efisɛ sɛ obi pɛ sɛ ɔbɛyɛ mpanyimfo adwuma ampa a, adwene no ne sɛ ɔpɛ sɛ ɔyɛ “adwuma pa” de som ne nuanom, na ɛnyɛ dibea na ɔrepɛ.\nSu a ɛkyerɛ sɛ obi pɛ sɛ ɔyɛ adwuma pa yi ho asɛm wɔ 1 Timoteo 3:2-7 ne Tito 1:5-9. Raymond de mfe pii asom sɛ ɔpanyin na ɔkae sɛ: “Nea ehia paa ne yɛn su. Sɛ obi ano atew na onim nkyerɛkyerɛ a eye, nanso ɛsɛ sɛ onii no yɛ obi a asɛm nni ne ho, ɔkari pɛ wɔ ne nneyɛe mu, n’adwenem da hɔ, ɔyɛ n’ade pɛpɛɛpɛ, ɔpɛ ahɔhoyɛ, na ɔte asɛm ase.”\nFa wo ho hyɛ asafo dwumadi ahorow nyinaa mu\nSɛ onua bi pɛ ahwɛfo adwuma ampa a, ɔtwe ne ho fi nnaadaasɛm ne afide nyinaa ho de kyerɛ sɛ ne ho nni asɛm. Afei ɔkari pɛ wɔ ne nneyɛe mu, n’adwenem da hɔ, ɔyɛ n’ade pɛpɛɛpɛ, na ɔte asɛm ase. Sɛ obi a ɔte saa de akwankyerɛ ma anuanom a ɛnyɛ den sɛ wobegye atom. Bio nso sɛ anuanom wɔ ɔhaw bi a, wɔwɔ ahotoso sɛ onua a ɔte saa betumi aboa wɔn. Obi a ɔte saa pɛ ahɔhoyɛ, na eyi hyɛ mmofra ne wɔn a wɔbaa asafo no mu nkyɛe nyinaa nkuran. Bio, ayarefo ne nkwakoraa ne mmerewa asɛm hia no, na ɔbɔ mmɔden sɛ ɔbɛboa wɔn ahyɛ wɔn nkuran, efisɛ ɔpɛ papayɛ. Onua a ɔte saa da su ahorow yi adi efisɛ ɔpɛ sɛ ɔboa afoforo; ɛnyɛ adwene no ne sɛ mpanyimfo ani bɛba ne so na wɔanya hokwan bi wɔ asafo no mu. *\nSɛ onua bi hia afotu anaa nkuranhyɛ a, mpanyimfo kuw no de bɛma no, nanso ɛyɛ ɔno ara na ɛsɛ sɛ ɔda no adi sɛ ne su ne nea Kyerɛwnsɛm no ka hyia. Henry yɛ ɔpanyin a ne ho akokwaw paa, na ɔkae sɛ: “Sɛ wopɛ ahwɛfo adwuma a, yere wo ho na biribiara nna adi sɛ wofata.” Ɔsɛnkafo 9:10 ka sɛ: “Biribiara a wo nsa bɛka sɛ wobɛyɛ no, fa w’ahoɔden nyinaa yɛ.” Henry kyerɛkyerɛɛ saa asɛm yi mu sɛ: “Adwuma biara a mpanyimfo de bɛhyɛ wo nsa no, yi wo yam yɛ no yiye. Sɛ wɔde adwuma bi ma wo wɔ asafo no mu a, fa wo koma nyinaa yɛ; sɛ ɛyɛ apra mpo a, fa anigye yɛ. Bere rekɔ so no, w’adwuma pa ne wo mmɔdenbɔ bɛda adi ama obiara ahu.” Sɛ wopɛ sɛ wobɛyɛ ɔpanyin daakye a, ntoto ɔsom adwuma no fã biara ase. Ɛsɛ sɛ mpanyimfo no nya ahotoso sɛ dwumadi a ɛhyɛ wo nsa biara, wobɛyɛ no yiye. Mpere dibea, na mmom brɛ wo ho ase wɔ biribiara mu.—Mat. 23:8-12.\nPO ADWENE NE NNEYƐE A ƐMFATA\nSɛ obi pɛ hokwan bi wɔ asafo no mu a, ebia ɔbɛkeka nsɛm de akyerɛ saa anaa ɔbɛbɔ mmɔden sɛ ɔbɛyɛ biribi de anya mpanyimfo kuw no. Ebinom nso mpɛ sɛ mpanyimfo betu wɔn fo. Ɛsɛ sɛ anuanom a wɔte saa no bisa wɔn ho sɛ, ‘Mepɛ hokwan bi de ahoahoa me ho anaa mepɛ sɛ miyi me yam hwɛ Yehowa nguan?’\nSɛ obi pɛ sɛ ɔbɛyɛ ahwɛfo adwuma no a, ɛsɛ sɛ ɔkae sɛ mpanyimfo asɛde baako ne sɛ ‘wɔbɛyɛ nhwɛso ama nguankuw no.’ (1 Pet. 5:1-3) Obi a ɔyɛ nhwɛso ma asafo no mfa kwatikwan biara so nhwehwɛ nea ɔpɛ. Sɛ onipa a ɔte saa yɛ ɔpanyin oo, ɔnyɛ bi oo, ɔmpere ne ho wɔ nneɛma ho, na mmom ɔwɔ abotare a ɔde gyina tebea ahorow ano. Ɛsɛ sɛ yɛkae sɛ, sɛ obi bɛyɛ ɔpanyin a, ɔda so ara yɛ nipa a sintɔ wɔ ne ho. (Num. 12:3; Dw. 106:32, 33) Ebia onua bi besusuw sɛ ‘asɛm biara nni ne ho,’ nanso afoforo behu sɛ biribi nkɔ yiye wɔ ne ho. (1 Kor. 4:4) Enti sɛ mpanyimfo no de Bible mu nsɛm tu wo fo a, mma ɛnhaw wo, na mmom yɛ aso tie. Afei bɔ mmɔden sɛ wode afotu no bɛyɛ adwuma.\nWUSUSUW SƐ WOATWƐN AKYƐ?\nAnuanom bi susuw sɛ wɔbɛtena ase akyɛ ansa na wɔanya hokwan bi wɔ asafo no mu. Ebia ‘wopɛ ahwɛfo adwuma’ no, nanso bere tenten ni wɔmpaw wo panyin. Ɛyɛ a ɛhaw wo anaa? Sɛ saa a, kae Bible mu asɛm yi: “Anidaso a ɛmma mu ntɛm ma koma yare, na anigyinade a ɛba mu yɛ nkwa dua.”—Mmeb. 13:12.\nSɛ obi ani da biribi so na ne nsa anka a, ebetumi abubu ne koma. Biribi saa too Abraham. Yehowa hyɛɛ no bɔ sɛ ɔbɛma no ɔbabarima, nanso mfe pii twaam na ɔne ne yere Sara nni ba biara. (Gen. 12:1-3, 7) Bere a Abraham bɔɔ akwakoraa no, osu frɛɛ Yehowa sɛ: “Awurade Tumfoɔ Yehowa, dɛn na wode bɛma me? Mprempren minni ba . . . Wommaa me aseni biara.” Nanso Yehowa maa no awerɛhyem sɛ ne bɔhyɛ no bɛba mu na wanya ba. Ɛno mpo no, mfe 14 bi san twaam ansa na Onyankopɔn bɔhyɛ no baa mu.—Gen. 15:2-4; 16:16; 21:5.\nBere a bɔhyɛ no nnya mmaa mu no, Abraham dwenee asɛm no ho haw ne ho anaa? Dabi. Mmom ɔkɔɔ so ara yeree ne ho som Yehowa. Ohui sɛ ɔkwan biara so Yehowa bɔhyɛ bɛba mu. Na Abraham hwɛ kwan sɛ biribi papa bi bɛba. Ɔsomafo Paulo kyerɛw sɛ: “Bere a Abraham nyaa boasetɔ no, ne nsa kaa bɔhyɛ yi.” (Heb. 6:15) Nokwasɛm ni, bere a Otumfoɔ Nyankopɔn bere soe no, ohyiraa Abraham boroo nea na ɔrehwɛ kwan mpo. Dɛn na yebetumi asua afi Abraham asɛm no mu?\nSɛ wopɛ sɛ wosom sɛ ɔpanyin na woatwɛn bere tenten ni nanso hwee nsii a, kɔ so ara fa wo werɛ hyɛ Yehowa mu. Mma w’ani nyɛ wo totɔtotɔ; mmom fa anigye som Yehowa. Onua bi a ɔde Warren aboa anuanom mmarima pii ma wɔanya nkɔso wɔ Yehowa som mu. Ɔkae sɛ: “Yemfiti prɛko pɛ mpaw obi sɛ ɔpanyin; egye bere na ne nkɔso ada adi. Bere rekɔ so no, onua no su ne ne mmɔdenbɔ, ne sɛnea odi nneɛma ho dwuma no da adi nkakrankakra. Ebinom susuw sɛ wonya hokwan bi wɔ asafo no mu a, ɛno na ɛbɛkyerɛ sɛ asi wɔn yiye wɔ Yehowa som mu. Nanso ɛyɛ mfomso sɛ obi besusuw saa na anhwɛ a eyi begye n’adwene nyinaa. Baabiara a wowɔ biara anaa dwuma biara a woredi no, sɛ wuyi wo yam som Yehowa a, ɛbɛkyerɛ sɛ asi wo yiye.”\nOnua bi twɛnee bɛboro mfe du ansa na wɔrepaw no sɛ ɔpanyin. Ɔkyerɛɛ nea woasua afi asɛm a ɛwɔ Hesekiel ti 1 mu. Ɔkae sɛ: “Yehowa te sɛ drɔbani a ɔrekyerɛ ne teaseɛnam anaa n’ahyehyɛde no kwan. Yehowa no ara na onim mmirika a ɔbɛkɔ. Enti Yehowa bere na ehia na ɛnyɛ yɛn bere. Sɛ mepɛ sɛ mesom sɛ ɔpanyin a, ɛnyɛ nea mepɛ ne asɛm no. Ebia nea mepɛ no, Yehowa ani so deɛ ɛnyɛ ɛno na mihia.”\nSɛ wohwɛ kwan sɛ wobɛyɛ asafo mu panyin daakye na woanya hokwan ayɛ adwuma pa a, bɔ mmɔden sɛ wobɛboa ma anigye aba asafo no mu. Sɛ ɛyɛ wo sɛ akyɛ dodo a, nya abotare na mma adwennwene nhyɛ wo so. Raymond a yɛaka ne ho asɛm dedaw no kae sɛ: “Sɛ wo ho pere wo sɛ wubenya biribi a, ebia nea wowɔ seesei no w’ani rensɔ. Sɛ obi dwinnwen dodo a, ɔrente Yehowa som mu dɛ.” Enti sow Onyankopɔn honhom aba no, titiriw abodwokyɛre. Sua Kyerɛwnsɛm no fa hyɛ wo gyidi den. Bɔ mmɔden sɛ wobɛyɛ asɛnka adwuma no kɛse na wo ne wɔn a wɔn ani gye asɛm no ho asua Bible. Boa w’abusua ma wɔmfa wɔn ho nhyɛ honhom fam nneɛma mu, na kɔ so ara yɛ abusua som. Bere biara a ɛsɛ sɛ wo ne wo nuanom hyiam no, ntwetwe wo ho. Afei bere a worehwɛ kwan sɛ daakye wubenya hokwan asom sɛ ɔpanyin no, seesei mpo Yehowa som bɛyɛ wo dɛ.\nBiribiara a yɛreyɛ a daakye ɛbɛma yɛanya hokwan asom wɔ asafo no mu no yɛ nhyira a efi Yehowa hɔ. Yehowa ne n’ahyehyɛde no mpɛ sɛ wɔn a wɔpɛ ahwɛfo adwuma no abam bebu anaa wɔn som bɛyɛ tayoo. Obiara a obeyi ne yam asom Onyankopɔn no, ɔbɛboa no na wahyira no. Yehowa nso deɛ ohyira wo a, “ɔmfa ɛyaw biara nka ho.”—Mmeb. 10:22.\nSɛ woatwɛn bere tenten sɛ wubenya hokwan asom wɔ asafo no mu a, kae sɛ nneɛma pii wɔ hɔ a wubetumi ayɛ ama wo ne Yehowa adamfofa mu ayɛ den. Bere a woreyere wo ho wɔ asafo no mu na woreboa w’abusua no, Yehowa werɛ remfi w’adwuma pa da. Adwuma biara a mpanyimfo no de bɛma wo no, yɛ no yiye na ma Yehowa som nyɛ wo dɛ.\n^ nky. 2 Wɔasesa edin ahorow no.\n^ nky. 8 Asɛm a yɛreka yi fa anuanom a wɔpɛ sɛ wɔbɛyɛ asafo mu asomfo nso ho. Sɛ yɛkenkan 1 Timoteo 3:8-10, 12, 13 a, yebehu nea wɔhwehwɛ fi obi a ɔpɛ sɛ ɔbɛyɛ asafo mu somfo hɔ.\nOnua a ɔpɛ “ahwɛfo adwuma” anaa hokwan foforo bi wɔ Yehowa ahyehyɛde mu no hia nkamfo. (1 Tim. 3:1) Sɛ mpanyimfo no nya onua a ɔte saa ho abotare na wɔtwe n’adwene si nneɛma bi so, na wɔboa no ma odi ho dwuma a, ne ‘koma bedi ahurusi.’ Sɛ mpanyimfo ma wɔn ani ku onua no ho a, ɔbɛte wɔn afotu mu “dɛ.” Ɛba saa a, ɔretwentwɛn ne nan ase koraa sɛ obegye afotu atom na ɔde ayɛ adwuma.—Mmeb. 27:9.\nƐtɔ da a sɛnea obi yɛ n’ade bɛma ayɛ den sɛ afoforo betu no fo. Onua bi a ɔde Philip kae sɛ kan no na ne nneyɛe da no adi sɛ ɔmpɛ asɛyɛde foforo biara wɔ asafo no mu. Akyiri yi ɔsesaa n’adwene, na ‘ɔhwehwɛɛ nimdeɛ’ ne akwankyerɛ fii mpanyimfo no hɔ. Ɔkae sɛ: “Mpanyimfo no twee m’adwene sii nneɛma bi so, na wɔmaa me afotu a ɛbɛboa me.” Philip de afotu no yɛɛ adwuma na nnɛ ɔyɛ asafo mu panyin.—Mmeb. 18:15.\nWugye Di Paa Sɛ Woahu Nokware No? Adɛn Ntia?\n“Ahohia Bebree” Mu Mpo, Yi Wo Yam Som Onyankopɔn\nAwofo—Monhwɛ Mo Mma\n“Ɔtamfo a Otwa To a Obetu no Agu Ne Owu”\nKae Wɔn a Wɔreyɛ Bere Nyinaa Som Adwuma No\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM September 2014\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM September 2014\nƆWƐN-ABAN—NEA ADESUA NSƐM WOM September 2014


Hiob 5 | Intanɛt So Bible| Wiase Foforɔ Nkyerɛaseɛ\n5 “Frɛ hwɛ ɛ! Obi wɔ hɔ a obegye wo so anaa?Na akronkronfo no mu hena na wobɛdan akɔ ne nkyɛn? 2 Ateetee na ebekum ɔkwasea,Na anibere na ebekum ogyimfo. 3 Me ara mahu ɔkwasea a ɔregye ntini,+Nanso medomee ne tenabea ntɛm so. 4 Ne mma ne nkwagye ntam ware,+Na wɔpɛtɛw wɔn wɔ kurow apon ano a wonnya ogyefo. 5 Nea otwa no, nea ɔkɔm de no na obedi;Nea wasina mpo, obi beyi awe,Na afiri bɛtow asɔw n’asetenade. 6 Efisɛ bɔne mfifi mfutuma mu,Na ɔhaw mfifi mfi fam. 7 Wɔwoo onipa maa ɔhawSɛnea ogyaframa tutu kɔ soro no. 8 Nanso sɛ me a, anka mɛsrɛ Onyankopɔn,Anka mede m’asɛm bɛhyɛ Onyankopɔn nsa,+ 9 Ɔno na ɔyɛ nneɛma akɛse a enni hwehwɛbea,Na ɔyɛ anwonwade a enni ano;+ 10 Ɔno na ɔma osu tɔ gu asase so+Na ɔma mfuw nya nsu;+ 11 Ɔno na ɔde abrɛfo tena nea ɛkorɔn,+Na ɔpagyaw wɔn a wodi awerɛhow kɔ nkwagye kwan so; 12 Ɔno na ɔsɛe anitefo agyina+Sɛnea ɛbɛyɛ a wɔn nsa ntumi nyɛ adwuma yiye; 13 Ɔno na ɔkyere anyansafo wɔn ankasa anifere mu,+Ma anitefo agyina sɛe,+ 14 Na esum duru wɔn awia,Na awia ketee, wɔde wɔn ti pempem te sɛ nea ade asa no;+ 15 Ɔno na ogye onipa fi anitefo anom nkrante ano,Na ogye ohiani fi ɔhoɔdenfo nsam,+ 16 Na ɔma ɔbrɛfo nya anidaso,+Na amumɔyɛfo ka wɔn ano tom.+ 17 Hwɛ! Anigye ne onipa a Onyankopɔn ka n’anim;+Ade nyinaa so Tumfoɔ nteɛso nso, mpo! 18 Ɔno na opira, nanso ɔkyekye kuru no;Ɔno na obubu, na ɔno ara nsa sa yare. 19 Ahohia asia mu na obegye wo,+Na ason mu nso, bɔne bi renka wo.+ 20 Ɔkɔm bere mu, obegye wo afi owu mu,+Na ɔko bere mu nso, obegye wo afi nkrante ano. 21 Ɔde wo behintaw afi tɛkrɛma mpire ano,+Na sɛ afowfo ba a, worensuro. 22 Wobɛserew afowfo ne ɔkɔm,Na worensuro asase so akekaboa. 23 Efisɛ wuram abo ne wo bɛyɛ apam,Na wɔbɛma wuram akekaboa mpo ne wo atena asomdwoe mu.+ 24 Wubehu sɛ asomdwoe yɛ wo ntamadan;Na wobɛkɔ akɔhwɛ wo mmoa adidibea, na worenhwere biribiara. 25 Wubehu sɛ wo mma dɔɔso+Na w’asefo te sɛ asase so wura.+ 26 Wode ahoɔden na ɛbɛkɔ ɔdamoa mu+Sɛnea wɔboaboa awi ano wɔ ne bere mu no. 27 Hwɛ! Eyi na yɛahwehwɛ mu ahu. Saa na ɛte.Tie, na wo nso hu fa.”


Dɛn na Bible Ka Wɔ Dadwen Ho?\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tsonga Tswana Turkish Twi Ukrainian Urdu Vietnamese Xhosa Yoruba Zulu\nYɛwɔ dadwen ahorow mmienu—nea eye ne nea enye. Bible boa ma yehu ne mmienu nyinaa.\nƐyɛ bɔne sɛ obi bedwennwen?\nNOKWASƐM A ƐWOM\nSɛ asɛm haw obi anaa biribi reteetee no a, ɛto no adwennwen. Esiane ahoyeraw a ɛwɔ wiase nti, obiara wɔ ne dadwen.\nƆhene Dawid kaa sɛ: “Me ne me kra nni aperepere, na awerɛhow ntena me komam da mũ nyinaa nkosi da bɛn?” (Dwom 13:2) Ɛdɛn na ɛboaa Dawid? Ɔbɔɔ Onyankopɔn mpae de ne komam nsɛm nyinaa kɔɔ n’anim, na onyaa awerɛhyem sɛ Onyankopɔn bedi aboa no. (Dwom 13:5; 62:8) Onyankopɔn ankasa pɛ sɛ yehwie yɛn komam nsɛm gu n’anim. Asɛm a ɛwɔ 1 Petro 5:7 si so dua. Ɛka sɛ: “Montow mo dadwen nyinaa ngu no so, efisɛ odwen mo ho.”—1 Petro 5:7.\nWoyɛ nkurɔfo papa a, wo dadwen so tew\nNanso ade baako a ɛho hia paa ne sɛ yebetu anammɔn ayɛ yɛn dadwen no ho biribi. Nhwɛso bi ni: Bere bi na “asafo no nyinaa ho adwennwen” ahyɛ Paulo koma ma. (2 Korintofo 11:28) Nanso wantena hɔ anni abooboo kɛkɛ. Mmom ɔbɔɔ mmɔden sɛ ɔbɛkyekye asafo no mufo werɛ na wahyɛ wɔn nkuran. Ɛha no, yetumi hu sɛ dadwen piaa no maa no yɛɛ tebea no ho biribi. Wei kyerɛ sɛ, yɛn nso, sɛ dadwen hyɛ yɛn so a, biribi pa betumi afi mu aba. Nanso sɛ afoforo hia mmoa na yɛbobɔ yɛn nsa tena hɔ a, ɛbɛkyerɛ sɛ yennwen wɔn ho.—Mmebusɛm 17:17.\nSɛ dadwen hyɛ wo so boro so a, ɛdɛn na wobɛyɛ?\nƐtɔ da a ebinom bedwen mfomso a wɔayɛ atwam anaa wɔn daakye anaa wɔn sikasɛm ho. *\nMfomso a woayɛ atwam: Tete no, ansa na ebinom rebɛyɛ Kristofo no, na wɔyɛ asabofo, apoobɔfo, aguamammɔfo, ne akorɔmfo. (1 Korintofo 6:9-11) Nanso wɔamma nea atwam no annye wɔn adwene; mmom wɔsesaa wɔn abrabɔ na wonyaa awerɛhyem sɛ ahummɔbɔ Nyankopɔn no de wɔn bɔne befiri wɔn. Dwom 130:4 ka sɛ: “Wo na fafiri wɔ wo nsam na ama nnipa asuro wo.”\nNea ebesi daakye: Yesu kaa sɛ: “Munnnwinnwen ɔkyena ho,” efisɛ “ɔkyena ankasa benya ne dadwen.” (Mateo 6:25, 34) Ɛdɛn na na ɔrepɛ akyerɛ? Ɛne sɛ, ɔhaw a ɛnnɛ yɛrehyia no, ɛno na ɛsɛ sɛ yɛde yɛn adwene si so; ɛnsɛ sɛ yɛde ɔkyena de pii so ma yɛn kɔn mu bu. Sɛ yɛde nneɛma bebree ka yɛn adwennwen ho a, yɛbɛpere yɛn ho asi gyinae bi a ɛmfata. Ɛsɛ sɛ yɛkae nso sɛ ɛtɔ da a, yebedwen biribi ho ahaw yɛn ho nanso akyiri yi yɛbɛhwɛ no na ɛnyɛ asɛm biara.\nSikasɛm: Onyansafo bi srɛɛ Onyankopɔn sɛ: “Mma me ohia anaa ahonyade.” (Mmebusɛm 30:8) Kakra a obenya atwitwa ne ho no ara dɔɔso ma no; wei na Onyankopɔn pɛ. Hebrifo 13:5 ka sɛ: “Mommma sikanibere mmma mo asetena mu, na momma nea mowɔ no ara nnɔɔso mma mo.” Adɛn ntia? Efisɛ Onyankopɔn aka sɛ: “Merennyaw wo na merempa wo nso da.” Ɛsɛ sɛ yɛhyɛ no nsow sɛ sika betumi adi yɛn huammɔ, nanso sɛ yɛde yɛn ho to Onyankopɔn so na yɛma yɛn asetena yɛ wɛ a, ɔrenni yɛn huammɔ da.\n“Minhuu onipa trenee a wɔagyaw no, anaasɛ n’asefo srɛ aduan.”—Dwom 37:25.\nDadwen Befi hɔ da bi?\nSɛnkyerɛwfo bi a ɔde Harriet Green kaa wɔ atesɛm krataa The Guardian mu sɛ: “Seesei yɛrehyɛn dadwen bere mu.” Patrick O’Connor kaa biribi 2014 mu de foaa so. Ɔkyerɛw wɔ atesɛm krataa The Wall Street Journal mu sɛ: “Sɛ yɛreka a, ɛnnɛ paa na dadwen redokoro Amerikafo sen bere biara a atwam.”\n“Onipa koma mu awerɛhow botow no, na asɛmpa ma edi ahurusi.” (Mmebusɛm 12:25) “Asɛmpa” a ɛka koma paa ne Onyankopɔn Ahenni ho asɛmpa no. (Mateo 24:14) Saa Ahenni no yɛ Onyankopɔn aban, na ɛrenkyɛ ɛbɛyɛ biribi a yentumi nyɛ. Ebeyi biribiara a ɛde dadwen ba afi hɔ; yare ne owu nyinaa befi hɔ. Onyankopɔn bɛpopa yɛn “aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.”—Adiyisɛm 21:4.\n“Onyankopɔn a ɔma anidaso no mfa gye a mugye di so mma anigye ne asomdwoe nyinaa nyɛ mo mã.”—Romafo 15:13.\n^ nky. 10 Sɛ dadwen hyɛ obi so na ɛdan yare koankorɔ a, ɛnde ɛbɛyɛ papa sɛ ohu dɔkota. Nyan! nkyerɛ ayaresa anaa aduru pɔtee a ɛsɛ sɛ obi nya.\nWobɛyɛ Dɛn Na Adwinnwen Anhyɛ Wo So?\nƐtɔ da a wote nka sɛ adwinnwen ahyɛ wo so paa? Ɛnde Bible betumi aboa wo.\nShare Share Dadwen\nMafi Afiase Abɛyɛ Nipa Mũ\nText Baabi a wubetumi atwe nneɛma akenkan NYAN! Bible Yɛ Nhoma a Emu Nsɛm Yɛ Dɛ Kɛkɛ?\nShare Share NYAN! Bible Yɛ Nhoma a Emu Nsɛm Yɛ Dɛ Kɛkɛ?\nBible Yɛ Nhoma a Emu Nsɛm Yɛ Dɛ Kɛkɛ?\nNYAN! Bible Yɛ Nhoma a Emu Nsɛm Yɛ Dɛ Kɛkɛ?\nDadwene Abu So wɔ Baabiara!


へブル人への手紙 1 JCB – Hebrifoɔ 1 ASCB | Biblica\nへブル人への手紙 1 JCB – Hebrifoɔ 1 ASCB\n1Mmerɛ a atwam no, na Onyankopɔn nam akwan ahodoɔ bebree so fa adiyifoɔ so kasa kyerɛ yɛn mpanimfoɔ. 2Nanso, mmerɛ a ɛdi akyire no deɛ, ɔnam ne Ba no so akasa akyerɛ yɛn. Ɔno na Onyankopɔn nam ne so bɔɔ ewiase. Na ɔno na Onyankopɔn ayi no sɛ awieeɛ no, nneɛma nyinaa bɛyɛ ne dea. 3Ɔnam hyerɛn a Onyankopɔn animuonyam hyerɛn no so hran. Ɔyɛ Onyankopɔn sɛso pɛpɛɛpɛ, na ɔde nʼasɛm a tumi wɔ mu no sɔ ewiase mu. Ɔtee nnipa ho firii wɔn bɔne mu wieeɛ no, ɔtenaa Otumfoɔ Onyankopɔn nifa so wɔ ɔsoro. 4Ɛno enti, ɔyɛɛ kɛse sene abɔfoɔ no, ɛfiri sɛ, edin a Onyankopɔn de too no no yɛ kɛse sene wɔn deɛ no.\n5Ɛfiri sɛ, Onyankopɔn nso anka ankyerɛ nʼabɔfoɔ no mu biara sɛ,\n“Woyɛ me Ba;\nna ɛnnɛ, mayɛ wʼAgya.”\nƐnna wanka ankyerɛ ɔbɔfoɔ biara sɛ,\n“Mɛyɛ wʼAgya na wayɛ me Ba.”\n6Ɛberɛ a Onyankopɔn pɛɛ sɛ ɔsoma nʼabakan no ba ewiase no, ɔsane kaa sɛ,\n“Ɛsɛ sɛ Onyankopɔn abɔfoɔ nyinaa som no.”\n7Asɛm a Onyankopɔn ka faa abɔfoɔ no ho ne sɛ,\n“Onyankopɔn soma nʼabɔfoɔ sɛ mframa,\nna ɔsoma nʼasomfoɔ sɛ gyadɛreeɛ.”\n8Na ɛfa Ɔba no ho no, Onyankopɔn kaa sɛ,\n“Ao, Onyankopɔn, wʼahennwa bɛtena hɔ daa nyinaa;\nwʼAhennie yɛ atɛntenenee.\n9Wodɔ tenenee, na wokyiri bɔne,\nɛno enti, Onyankopɔn wo Onyankopɔn de wo asi wo mfɛfoɔ so,\nna ɔde anigyeɛ ngo asra wo.”\n10Onyankopɔn sane kaa sɛ,\n“Mfitiaseɛ no wotoo asase fapem,\nna ɔsoro yɛ wo nsa ano adwuma.\n11Ne nyinaa bɛtwam na wo deɛ wobɛtena hɔ daa;\nwɔbɛtete sɛ atadeɛ.\n12Wɔbɛbobɔ no sɛ ntoma;\nna wɔbɛsesa no sɛ ntadeɛ.\nNanso, wote sɛdeɛ woteɛ,\nna wo mfeɛ to rentwa da.”\n13Onyankopɔn anka ankyerɛ nʼabɔfoɔ no sɛ,\n“Montena me nifa so\nkɔsi sɛ mede mo atamfoɔ bɛyɛ\nmo nan ntiasoɔ.”\n14Sɛ saa a, na abɔfoɔ no yɛ dɛn? Wɔn nyinaa yɛ ahonhom a wɔsom Onyankopɔn na ɔsoma wɔn ma wɔkɔboa wɔn a wɔrehwehwɛ nkwagyeɛ no.\nASCB : Hebrifoɔ 1


34 Aman, mommra mmetie;+ amanaman,+ monyɛ aso. Asase ne ɛso nneɛma nyinaa ntie,+ wiase+ ne nea ɛwom nyinaa.+ 2 Yehowa bo afuw aman nyinaa,+ na n’abufuhyew wɔ hɔ ma wɔn asraafodɔm nyinaa.+ Ɔbɛsɛe wɔn, ɔbɛma wɔakum wɔn.+ 3 Wɔbɛtow wɔn a wɔakunkum wɔn no agu, na wɔn afunu bɛbɔn kankaankan;+ na wɔn mogya bɛhono mmepɔw.+ 4 Ɔsoro asafo nyinaa bɛporɔw.+ Na wɔbɛbobɔw ɔsoro+ sɛ nhoma mmobɔwee, na wɔn asafo bɛpo sɛnea bobe ahaban ne borɔdɔma a atwintwam po no.+ 5 “Me nkrante ano bɛfɔw+ wɔ ɔsoro. Hwɛ, ebesian aba Edom so,+ ɛbɛba nnipa a mabu wɔn atɛn ama ɔsɛe+ no so. 6 Yehowa wɔ nkrante bi; ɛbɛnom mogya amee+ na srade afɔw ho twɔnn: adwennini ne mpapo mogya, adwennini asaabo ho srade.+ Yehowa wɔ afɔre bi bɔ wɔ Bosra, ne okunkɛse wɔ Edom+ asase so. 7 Na ɛkoɔ+ ne wɔn bɛba, anantwinini nkumaa ne wɔn a wɔn ho yɛ den+ nyinaa; na mogya bɛdonnɔn wɔn asase na srade afɔw wɔn dɔte twɔnn.”+ 8 Yehowa wɔ akatua da,+ asotwe afe a obedi ama Sion.+ 9 Ne nsuten bɛdan kootaa na ne dɔte adan sufre, na n’asase bɛyɛ sɛ kootaa a ɛrehyew.+ 10 Anadwo oo, anɔpa oo, ɛrennum, na ne wusiw bɛkɔ soro daa.+ Kurow no bɛwo ayɛ kesee wɔ awo ntoatoaso nyinaa mu,+ na obiara rentwam wɔ hɔ da.+ 11 Na pokupoku ne kɔtɔkɔ begye hɔ afa, na patu asotenten ne kwaakwaadabi bɛtena hɔ;+ na ɔde ɔsɛe susuhama+ ne amamfoyɛ prumo bɛto so. 12 N’adehye no mu biara nni hɔ a wɔde no bedi hene, na n’abirɛmpɔn nyinaa bɛyera koraa.+ 13 Nsɔe befifi n’abantenten so, na nsasono ne kokora afifi n’abannennen mu.+ Ɔbɛyɛ sakraman asoɛe+ ne sohori adiwo.+ 14 Ɛhɔ na sare so mmoa ne mmoa a wɔpa so behyia, na adaemone abirekyi*+ besu afrɛ ne yɔnko. Anadwoboa bɛba abedwudwo ne ho na ɔde hɔ ayɛ n’ahomegyebea.+ 15 Ɛhɔ na ɔkyereben ayɛ ne buw atow ne nkesua, na ɛhɔ na obesow na waboaboa ne mma ano wɔ ne nwini ase. Yiw, ɛhɔ na asansa+ behyia, obiara ne ne hokafo. 16 Monhwehwɛ Yehowa nhoma+ mu na monkenkan no den: biako mpo nyerae;+ obiara nni hɔ a onni ɔhokafo, efisɛ Yehowa ankasa ano na aka,+ na ne honhom na aboa wɔn ano.+ 17 Ɔno na wabɔ ntonto ama wɔn, na n’ankasa ne nsa na ɛde susuhama asusuw ama wɔn.+ Ɛbɛyɛ wɔn agyapade na wɔatena hɔ daa, awo ntoatoaso kosi awo ntoatoaso.


Yesu Wuu Wɔ Golgota | Nea Mmofra Betumi Asua Afi Bible Mu\nYesu Wuu Wɔ Golgota\nAsɔfo mpanyimfo no de Yesu kɔɔ amrado no ahemfie. Pilato bisaa wɔn sɛ: ‘Asɛm bɛn na mowɔ tia ɔbarima yi?’ Wɔkaa sɛ: ‘Ɔse ɔyɛ ɔhene!’ Ɛnna Pilato bisaa Yesu sɛ: “Wone Yudafo Hene no anaa?” Yesu buaa sɛ: “M’ahenni mfi wiase.”\nAfei Pilato de Yesu kɔmaa Galilea kannifo Herode sɛ ɔnhwɛ sɛ ebia obenya asɛm bi atia Yesu anaa. Nanso Herode anhu mfomso biara wɔ Yesu ho, na ɔsan de no kɔmaa Pilato. Afei Pilato ka kyerɛɛ nkurɔfo no sɛ: ‘Me oo, Herode oo, obiara annya asɛm biara antia ɔbarima yi. Mɛma no akɔ.’ Ɛnna nnipadɔm no teɛteɛɛm sɛ: ‘Munkum no! Munkum no!’ Asogyafo no de mpire anaa abaa hwee Yesu, na wɔtetee ntasu guu ne ho, na wɔbobɔɔ no. Wɔde ahenkyɛw a wɔde nkasɛɛ ayɛ hyɛɛ no na wodii ne ho agorɔ sɛ: “Asomdwoe nka wo, Yudafo Hene!” Pilato san ka kyerɛɛ dɔm no sɛ: ‘Minhuu bɔne biara a ɔbarima yi ayɛ.’ Nanso wɔteɛteɛɛm sɛ: ‘Wɔmmɔ no asɛndua mu!’ Enti Pilato de Yesu maa wɔn sɛ wonkokum no.\nWɔde Yesu kɔɔ baabi a wɔfrɛ hɔ Golgota, na wɔbɔɔ no asɛndua mu. Afei wɔde dua no sii hɔ. Yesu bɔɔ mpae sɛ: ‘Agya, fa wɔn bɔne kyɛ wɔn, na wonnim nea wɔreyɛ.’ Nkurɔfo dii Yesu ho agorɔ kaa sɛ: ‘Sɛ woyɛ Onyankopɔn Ba ampa a, ɛnde fi asɛndua no so besi fam na gye wo ho!’\nNnebɔneyɛfo a na wɔsɛn Yesu nkyɛn no mu baako ka kyerɛɛ Yesu sɛ: “Sɛ woba w’ahenni mu a, kae me.” Yesu hyɛɛ no bɔ sɛ: “Wobɛka me ho wɔ Paradise.” Eduu awia no, esum baa asase no so nyinaa nnɔnhwerew mmiɛnsa. Ná Yesu akyidifo no bi bɛn asɛndua no ho. Ná Yesu maame Maria nso wɔ hɔ bi. Yesu ka kyerɛɛ Yohane sɛ ɔmfa Maria sɛ ɔno ara ne maame na ɔnhwɛ no.\nAwiei koraa no, Yesu kaa sɛ: “Asa!” Afei osii ne ti ase na oguu ahome a etwa to. Ɛhɔ ara na asasewosow kɛse bi sii. Asɔrefie hɔ nso, ntama a na wɔde atwa Kronkronbea ne Kronkron mu Kronkronbea mu no, emu tew mmienu. Sogyani panyin bi kaa sɛ: ‘Ampa, na ɔbarima yi yɛ Onyankopɔn Ba.’\n“Onyankopɔn bɔhyɛ dodow nyinaa nam no so ayɛ Yiw.”—2 Korintofo 1:20\nNsɛmmisa: Adɛn nti na Pilato ma wokum Yesu? Dɛn na Yesu yɛ de kyerɛɛ sɛ odwen afoforo ho sen ɔno ara ne ho?


17 Nnansia akyi no, Yesu faa Petro ne Yakobo ne ne nua Yohane kaa ne ho kɔɔ bepɔw tenten bi so.+ 2 Na ɔsakrae wɔ wɔn anim maa n’anim hyerɛn te sɛ owia+ na n’atade yɛɛ hyɛnn te sɛ hann.+ 3 Afei hwɛ! Mose ne Elia yii wɔn ho adi kyerɛɛ wɔn, na na wɔne no rekasa.+ 4 Ɛnna Petro ka kyerɛɛ Yesu sɛ: “Awurade, eye sɛ yɛwɔ ha. Sɛ wopɛ a, mesi ntamadan abiɛsa wɔ ha, wo de biako, Mose de biako, Elia de nso biako.”+ 5 Na ogu so rekasa no, hwɛ! omununkum hyɛnhyɛn bi bɛkataa wɔn so, na hwɛ! ɛnne bi fi omununkum no mu bae sɛ: “Oyi ne me Ba, nea medɔ no a migye no tom;+ muntie no.”+ 6 Bere a asuafo no tee saa no wɔde wɔn anim butubutuw hɔ na ehu kaa wɔn paa.+ 7 Ɛnna Yesu bae besusoo wɔn mu kae sɛ: “Monsɔre, munnsuro.”+ 8 Afei bere a wɔmaa wɔn ani so no, wɔanhu obiara sɛ Yesu nkutoo.+ 9 Na bere a wɔresian afi bepɔw no so no, Yesu hyɛɛ wɔn sɛ: “Monnka anisoadehu no ho asɛm nnkyerɛ obiara kosi sɛ wobenyan onipa Ba no afi awufo mu.”+ 10 Ɛnna asuafo no bisaa no sɛ: “Ɛnde dɛn nti na akyerɛwfo no ka sɛ etwa sɛ Elia ba ansa?”+ 11 Obuae sɛ: “Ɛyɛ nokware, Elia reba na ɔbɛtoto nneɛma nyinaa yiye.+ 12 Nanso mise mo sɛ Elia aba dedaw a wɔanhu no, na wɔyɛɛ no nea wɔpɛ biara. Saa ara nso na etwa sɛ onipa Ba no hu amane wɔn nsam.”+ 13 Ɛnna asuafo no hui sɛ Yohane Suboni ho asɛm na na ɔreka kyerɛ wɔn.+ 14 Na bere a wɔbaa nnipakuw no nkyɛn no,+ ɔbarima bi baa ne nkyɛn bebuu nkotodwe wɔ n’anim kae sɛ: 15 “Awurade, hu me ba yi mmɔbɔ efisɛ otwa na ɔyare, na ɔtaa tɔ ogya ne nsu mu;+ 16 mede no brɛɛ w’asuafo no nanso wɔantumi ansa no yare.”+ 17 Yesu buae sɛ: “O awo ntoatoaso kɔntɔnkye+ a wonni gyidi, bere tenten ahe na me ne mo ntena? Minnya mo ho abotare nkosi bere bɛn? Fa no brɛ me wɔ ha.” 18 Afei Yesu kaa adaemone no anim, na ofii ne mu,+ na abarimaa no ho tɔɔ no dɔn no ara mu.+ 19 Ɛnna asuafo no baa Yesu nkyɛn kokoam sɛ: “Adɛn nti na yɛantumi antu?”+ 20 Ɔka kyerɛɛ wɔn sɛ: “Mo gyidi a esua ntia. Nokwarem mise mo sɛ, sɛ mowɔ gyidi a ne kɛse te sɛ sinapi aba mpo a, mobɛka akyerɛ bepɔw yi sɛ, ‘Tu fi ha kɔ do,’ na ebetu, na biribiara nni hɔ a ɛrenyɛ yiye mma mo.”+ 21 —— 22 Ɛyɛ bere a wohyiaam wɔ Galilea no na Yesu ka kyerɛɛ wɔn sɛ: “Etwa sɛ woyi onipa Ba no hyɛ nnipa nsa,+ 23 na wobekum no, na da a ɛto so abiɛsa no wobenyan no.”+ Eyi maa wɔn werɛ howee pii.+ 24 Bere a woduu Kapernaum no, wɔn a wogyigye drakma abien tow no baa Petro nkyɛn bɛkae sɛ: “Mo kyerɛkyerɛfo no tua drakma abien tow no anaa?”+ 25 Ɔkae sɛ: “Yiw.” Nanso bere a ɔhyɛn fie hɔ no Yesu dii kan bisaa no sɛ: “Simon, wudwen ho dɛn? Hena nkyɛn na asase so ahene no gye amanne anaa tow no? Wɔn mma anaa ahɔho nkyɛn?” 26 Bere a ɔkae sɛ: “Ahɔho nkyɛn” no, Yesu ka kyerɛɛ no sɛ: “Ɛnde na ɛnsɛ sɛ mma no tua tow. 27 Nanso nea ɛbɛyɛ na yɛanto wɔn hintidua nti,+ wo de kɔ po kɔtow darewa na apataa a edi kan a wubeyi no, sɛ wubue n’anom a wubehu dwetɛ sika.* Yi ma wɔn fa tua me ne wo de.”+\n^ Ano si “nnwetɛbona anan.”


2 Beresosɛm 24 | Intanɛt So Bible| Wiase Foforɔ Nkyerɛaseɛ\n24 Yehoas bedii ade no, na wadi mfe ason,+ na odii ade mfe aduanan wɔ Yerusalem.+ Ne maame din de Sibiya a ofi Beer-Seba.+ 2 Yehoas+ yɛɛ nea ɛteɛ Yehowa ani so,+ ɔsɔfo Yehoiada nna nyinaa mu.+ 3 Na Yehoiada waree yerenom baanu maa no, na ɔwoo mmabarima ne mmabea.+ 4 Akyiri yi, ɛbaa Yehoas komam sɛ onsiesie Yehowa fie no.+ 5 Enti ɔboaboaa asɔfo+ ne Lewifo no ano na ɔka kyerɛɛ wɔn sɛ: “Monkɔ Yuda nkurow mu nkogyigye sika wɔ Israel nyinaa mfa nsiesie+ mo Nyankopɔn fie no afe afe;+ munni asɛm yi ho dwuma ntɛm.” Nanso Lewifo no anyɛ no ntɛm.+ 6 Ɛnna ɔhene frɛɛ ɔpanyin Yehoiada, na obisaa no sɛ:+ “Tow kronkron a Yehowa akoa Mose hyɛe+ sɛ Israel asafo ntua wɔ Adanse+ ntamadan no ho no, dɛn nti na wonhwɛ mmaa Lewifo no nnyigye mfii Yuda ne Yerusalem mmae? 7 Hwɛ, Atalia, ɔbea omumɔyɛfo no mma+ abɔ awura nokware Nyankopɔn fie+ hɔ, na nneɛma kronkron+ a ɛwɔ Yehowa fie no, wɔasesaw ne nyinaa de akɔbɔ afɔre ama Baal+ anyame.” 8 Ɛnna ɔhene kae ma wɔyɛɛ adaka+ de sii Yehowa fie kwan ano. 9 Na ɛno akyi no, wɔkae wɔ Yuda ne Yerusalem nyinaa sɛ obiara mmetua Yehowa tow kronkron+ a nokware Nyankopɔn akoa Mose kae wɔ sare so sɛ Israelfo ntua+ no. 10 Na mpanyimfo+ ne ɔman no nyinaa dii ahurusi,+ na wɔde tow no beguu adaka+ no mu kosii sɛ obiara de ne de bae. 11 Sɛ bere sõ a, wɔma Lewifo no de adaka no bɛhyɛ ɔhene nsa,+ na sɛ wohu sɛ sika pii aba mu+ a, ntɛm ara ɔhene kyerɛwfo+ ne ɔsɔfo panyin boafo ba behwie adaka no mu sika na wɔma so san de kosi nea esi. Saa na wɔyɛe daa, na wonyaa sika bebree. 12 Na ɔhene ne Yehoiada nso de maa adwumayɛfo+ a wɔyɛ Yehowa fie adwuma+ no, na wɔde bɔɔ abopaefo+ ne adwumfo+ paa sɛ wɔmfa nsiesie Yehowa fie+ no. Wɔde bi nso bɔɔ dade ne kɔbere adwumfo paa sɛ wɔmfa nsiesie Yehowa fie+ no. 13 Na adwumayɛfo no hyɛɛ adwuma no ase,+ na ɛhɔ asiesie no nyaa nkɔso wɔn nsam, na wɔmaa nokware Nyankopɔn fie no gyinae sɛnea ɛsɛ, na enyaa ahoɔden. 14 Wowiee adwuma no ara na wɔde sika no nkae brɛɛ ɔhene ne Yehoiada, na wɔde yeyɛɛ Yehowa fie anwenne, ɔsom ne afɔre anwenne+ ne nkuruwa+ ne sika+ ne dwetɛ anwenne; wɔbɔɔ ɔhyew afɔre+ wɔ Yehowa fie hɔ da biara wɔ Yehoiada nna nyinaa mu. 15 Na Yehoiada bɔɔ akora, na nna mee no,+ na owui; owui no na wadi mfe ɔha aduasa. 16 Wosiee no Dawid Kurow mu kaa ahene no ho,+ efisɛ ɔyɛɛ adepa wɔ Israel,+ nokware Nyankopɔn som ne ne fie no ho. 17 Yehoiada wui no, Yuda mpanyimfo+ ba bɛkotow ɔhene, na saa bere no, ɔhene tiee wɔn.+ 18 Wɔde nkakrankakra gyaw wɔn agyanom Nyankopɔn Yehowa fie, na wɔkɔsom abosonnua+ ne ahoni,+ na wɔn mmarato no nti, abufuw baa Yuda ne Yerusalem so.+ 19 Yehowa somaa adiyifo+ baa wɔn mu sɛ wɔnsan mmra ne nkyɛn; wɔkasa kyerɛɛ wɔn daa, nanso wɔantie.+ 20 Ɛnna Onyankopɔn honhom+ baa+ ɔsɔfo Yehoiada+ ba Sakaria+ so na ɔforo kogyinaa ɔman no anim, na ɔka kyerɛɛ wɔn sɛ: “Nea nokware Nyankopɔn aka ni, ‘Dɛn nti na mubu Yehowa mmara nsɛm so ma enti ɛrensi mo yiye+ yi? Moagyaw Yehowa, enti ɔno nso begyaw mo.’”+ 21 Ɛnna wɔbɔɔ ne ho pɔw,+ na ɔhene hyɛe ma wosiw no abo+ Yehowa fie adiwo. 22 Enti adɔe a ne papa Yehoiada yɛɛ Ɔhene Yehoas no, wankae,+ na okum ne ba no. Bere a ɔrewu no asɛm a ɔkae ne sɛ: “Yehowa nhwɛ na ontua so ka.”+ 23 Afe no soe+ no, Siria+ asraafodɔm baa no so+ na wɔbaa Yuda ne Yerusalem bɛsɛee ɔman no mu mpanyimfo+ wɔ nnipa no mu, na wɔde asade a wɔfae nyinaa kɔmaa Damasko+ hene. 24 Asraafo kakraa bi na Siriafo de wɔn bae,+ nanso wɔn agyanom Nyankopɔn Yehowa a wɔagyaw no nti, Yehowa de asraafodɔm kɛse hyɛɛ wɔn nsa,+ na Yehoas nso, wɔde atemmu baa no so.+ 25 Bere a wofi ne nkyɛn kɔe no (wogyaw no nyarewa pii),+ n’ankasa ne nkoa bɔɔ ne ho pɔw,+ ɔsɔfo Yehoiada mma+ no mogya+ nti; wokum no ne mpa so, na owui.+ Na wosiee no Dawid Kurow+ mu, nanso wɔansie no ahene amusiei hɔ.+ 26 Eyinom na wɔbɔɔ ne ho pɔw no: Ammonni bea Simat ba Sabad+ ne Moabni bea Simrit ba Yehosabad. 27 Ne mma ne nsɛm pii a wɔka tiaa no+ ne nokware Nyankopɔn fie no ho adwuma+ nyinaa, wɔakyerɛw wɔ Ahene Nhoma+ no mu. Na ne ba Amasia+ bedii n’ade.\n2 Beresosɛm 24